Αποτελέσματα ITF W25 Λάγκος Γυναίκες, ΤΕΝΙΣ ITF Γυναίκες - Μονά - FlashScore.gr\nΑποτελέσματα ITF W25 Λάγκος Γυναίκες, live αποτελέσματα, εξέλιξη\nSA÷2¬~ZA÷ITF ΓΥΝΑΙΚΕΣ - ΜΟΝΑ: W25 Λάγκος (Πορτογαλία), σκληρή¬ZEE÷AcOrZsc9¬ZB÷3473164¬ZC÷nH5kAx8J¬ZD÷p¬ZE÷fDfTs88r¬ZF÷2¬ZO÷0¬ZG÷2¬ZH÷9006_AcOrZsc9¬ZJ÷5¬ZL÷/tennis/itf-women-singles/w25-lagos/¬OAJ÷bBsUW9DO-2NvUhTsB.png¬ZX÷02512...000W25 Λάγκος, 018σκληρή00100000W25 Λάγκος (023γαλία)¬ZHS÷5734¬ZCC÷0¬ZAF÷ITF Γυναίκες - Μονά¬~AA÷ht2KJFfi¬AD÷1634464800¬ADE÷1634464800¬AB÷3¬CR÷3¬AC÷3¬CX÷Ρούτζιτς Α. (Κρο)¬ER÷Τελικός¬RW÷0¬AX÷0¬BX÷-1¬WQ÷¬WM÷RUZ¬AE÷Ρούτζιτς Α. (Κρο)¬JA÷bgGhhyxd¬WU÷ruzic-antonia¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷women¬WN÷SHI¬AF÷Σινίκοβα Ι. (Bου)¬JB÷xpFdiei2¬WV÷shinikova-isabella¬GRB÷0¬AH÷0¬BB÷1¬BD÷4¬OB÷vetPZdA6-0CwWcuEQ.png¬~AA÷v9dElPKB¬AD÷1634387400¬ADE÷1634387400¬AB÷3¬CR÷3¬AC÷3¬CX÷Παπαμιχαήλ Δ. (Ελλ)¬ER÷Ημιτελικά¬RW÷0¬AX÷0¬BX÷-1¬WQ÷¬WM÷PAP¬AE÷Παπαμιχαήλ Δ. (Ελλ)¬JA÷fc33IJs3¬WU÷papamichail-despina¬GRA÷0¬AG÷0¬BA÷1¬BC÷1¬OA÷21LZc1Sq-YJfOEkKA.png¬WN÷RUZ¬AF÷Ρούτζιτς Α. (Κρο)¬JB÷lK27Hwc9¬WV÷ruzic-antonia¬AS÷2¬AZ÷2¬GRB÷0¬AH÷2¬BB÷6¬BD÷6¬OB÷women¬~AA÷AZiAk555¬AD÷1634378400¬ADE÷1634378400¬AB÷3¬CR÷3¬AC÷8¬CX÷Σινίκοβα Ι. (Bου)¬ER÷Ημιτελικά¬RW÷0¬AX÷0¬BX÷-1¬WQ÷¬WM÷SHI¬AE÷Σινίκοβα Ι. (Bου)¬JA÷SjBHfGkd¬WU÷shinikova-isabella¬AS÷1¬AZ÷1¬GRA÷0¬AG÷0¬BA÷1¬OA÷vetPZdA6-0CwWcuEQ.png¬WN÷MAL¬AF÷Μαλέκοβα Τ. (Τσε)¬JB÷G64aJaSd¬WV÷maleckova-jesika¬GRB÷0¬AH÷0¬BB÷1¬OB÷Qs9CXXne-MDGKxPTL.png¬~AA÷A1zACTpq¬AD÷1634301000¬ADE÷1634301000¬AB÷3¬CR÷3¬AC÷3¬CX÷Παπαμιχαήλ Δ. (Ελλ)¬ER÷Προημιτελικά¬RW÷0¬AX÷0¬BX÷-1¬WQ÷¬WM÷PAP¬AE÷Παπαμιχαήλ Δ. (Ελλ)¬JA÷WSJqypTr¬WU÷papamichail-despina¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷21LZc1Sq-YJfOEkKA.png¬WN÷BAI¬AF÷Μπέινς Ν. (Μβρ)¬JB÷02Omz4rk¬WV÷bains-naiktha¬GRB÷0¬AH÷0¬BB÷1¬BD÷1¬OB÷KblXtWjT-phZ7hgAA.png¬~AA÷OnTMOydk¬AD÷1634301000¬ADE÷1634301000¬AB÷3¬CR÷3¬AC÷3¬CX÷Ρούτζιτς Α. (Κρο)¬ER÷Προημιτελικά¬RW÷0¬AX÷0¬BX÷-1¬WQ÷¬WM÷RUZ¬AE÷Ρούτζιτς Α. (Κρο)¬JA÷lG8qwuDK¬WU÷ruzic-antonia¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷women¬WN÷WAL¬AF÷Βάλτερτ Σ. (Ελβ)¬JB÷2JCmxaSQ¬WV÷waltert-simona¬GRB÷0¬AH÷0¬BB÷0¬BD÷4¬OB÷fe0qIHBN-d0SUsuPF.png¬~AA÷MJnL9RU1¬AD÷1634292000¬ADE÷1634292000¬AB÷3¬CR÷3¬AC÷3¬CX÷Μαλέκοβα Τ. (Τσε)¬ER÷Προημιτελικά¬RW÷0¬AX÷0¬BX÷-1¬WQ÷¬WM÷MAL¬AE÷Μαλέκοβα Τ. (Τσε)¬JA÷vDDoe5KE¬WU÷maleckova-jesika¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷Qs9CXXne-MDGKxPTL.png¬WN÷PON¬AF÷Πονσέ Τ. (Γαλ)¬JB÷nwDkfPZK¬WV÷ponchet-jessika¬GRB÷0¬AH÷0¬BB÷3¬BD÷4¬OB÷IPgqMtB6-0tisiQ8F.png¬~AA÷4KcsH9xS¬AD÷1634292000¬ADE÷1634292000¬AB÷3¬CR÷3¬AC÷3¬CX÷Σινίκοβα Ι. (Bου)¬ER÷Προημιτελικά¬RW÷0¬AX÷0¬BX÷-1¬WQ÷¬WN÷Περ¬AF÷Πέρεζ Ε. (Aυσ)¬JB÷UJXHuQKR¬WV÷perez-ellen¬GRB÷0¬AH÷0¬BB÷5¬BD÷3¬OB÷YBTnXilC-QsoGDL07.png¬WM÷SHI¬AE÷Σινίκοβα Ι. (Bου)¬JA÷zcYDt65L¬WU÷shinikova-isabella¬AS÷1¬AZ÷1¬GRA÷0¬AG÷2¬BA÷7¬BC÷6¬OA÷vetPZdA6-0CwWcuEQ.png¬~AA÷8AL3tCQD¬AD÷1634220000¬ADE÷1634220000¬AB÷3¬CR÷3¬AC÷3¬CX÷Μπούζας Μανέιρο Τζ. (Ισπ)¬ER÷1/8-Τελικά¬RW÷0¬AX÷0¬BX÷-1¬WQ÷¬WM÷BOU¬AE÷Μπούζας Μανέιρο Τζ. (Ισπ)¬JA÷bLQ8oPMT¬WU÷bouzas-maneiro-jessica¬GRA÷0¬AG÷0¬BA÷4¬BC÷4¬OA÷women¬WN÷WAL¬AF÷Βάλτερτ Σ. (Ελβ)¬JB÷0UCzsqVp¬WV÷waltert-simona¬AS÷2¬AZ÷2¬GRB÷0¬AH÷2¬BB÷6¬BD÷6¬OB÷fe0qIHBN-d0SUsuPF.png¬~AA÷4xFCvjeQ¬AD÷1634216400¬ADE÷1634216400¬AB÷3¬CR÷3¬AC÷3¬CX÷Ρούτζιτς Α. (Κρο)¬ER÷1/8-Τελικά¬RW÷0¬AX÷0¬BX÷-1¬WQ÷¬WM÷RUZ¬AE÷Ρούτζιτς Α. (Κρο)¬JA÷KU3Q36xb¬WU÷ruzic-antonia¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷women¬WN÷SCH¬AF÷Σούνκ Ν. Μ. (Γερ)¬JB÷bL2U2Qi4¬WV÷schunk-nastasja-mariana¬GRB÷0¬AH÷0¬BB÷2¬BD÷3¬OB÷xn0CHtjT-0Un3cQK0.png¬~AA÷tAdLHu1J¬AD÷1634214600¬ADE÷1634214600¬AB÷3¬CR÷3¬AC÷3¬CX÷Μουραμάτσου Τ. (Ιαπ)¬ER÷1/8-Τελικά¬RW÷0¬AX÷0¬BX÷-1¬WQ÷¬WM÷MUR¬AE÷Μουραμάτσου Τ. (Ιαπ)¬JA÷4hnegqpC¬WU÷muramatsu-chihiro¬GRA÷0¬AG÷0¬BA÷1¬BC÷1¬OA÷fej7XwSq-YZpRR97G.png¬WN÷Περ¬AF÷Πέρεζ Ε. (Aυσ)¬JB÷bFoah3aI¬WV÷perez-ellen¬AS÷2¬AZ÷2¬GRB÷0¬AH÷2¬BB÷6¬BD÷6¬OB÷YBTnXilC-QsoGDL07.png¬~AA÷n1K7uWuK¬AD÷1634214600¬ADE÷1634214600¬AB÷3¬CR÷3¬AC÷3¬CX÷Παπαμιχαήλ Δ. (Ελλ)¬ER÷1/8-Τελικά¬RW÷0¬AX÷0¬BX÷-1¬WQ÷¬WM÷PAP¬AE÷Παπαμιχαήλ Δ. (Ελλ)¬JA÷EX0I5S7o¬WU÷papamichail-despina¬AS÷1¬AZ÷1¬GRA÷0¬AG÷2¬BA÷3¬BC÷6¬BE÷7¬DE÷7¬OA÷21LZc1Sq-YJfOEkKA.png¬WN÷BUL¬AF÷Μπουλγκαρού Μ. (Ρου)¬JB÷Q74M4nNi¬WV÷bulgaru-miriam-bianca¬GRB÷0¬AH÷1¬BB÷6¬BD÷3¬BF÷6¬DF÷1¬OB÷K2J5I7Sq-xSBAofkE.png¬~AA÷z9HKIwW6¬AD÷1634212800¬ADE÷1634212800¬AB÷3¬CR÷3¬AC÷3¬CX÷Σινίκοβα Ι. (Bου)¬ER÷1/8-Τελικά¬RW÷0¬AX÷0¬BX÷-1¬WQ÷¬WN÷MAR¬AF÷Μαρκινκέβιτσα Ν. (Λετ)¬JB÷ABtyb7Vt¬WV÷marcinkevica-diana¬GRB÷0¬AH÷0¬BB÷3¬BD÷5¬OB÷v7W9yrkC-C25cvhfk.png¬WM÷SHI¬AE÷Σινίκοβα Ι. (Bου)¬JA÷IFI7FZ0E¬WU÷shinikova-isabella¬AS÷1¬AZ÷1¬GRA÷0¬AG÷2¬BA÷6¬BC÷7¬OA÷vetPZdA6-0CwWcuEQ.png¬~AA÷UVGOHcoD¬AD÷1634205600¬ADE÷1634205600¬AB÷3¬CR÷3¬AC÷3¬CX÷Μαλέκοβα Τ. (Τσε)¬ER÷1/8-Τελικά¬RW÷0¬AX÷0¬BX÷-1¬WQ÷¬WM÷MAL¬AE÷Μαλέκοβα Τ. (Τσε)¬JA÷OEpucRpm¬WU÷maleckova-jesika¬AS÷1¬AZ÷1¬GRA÷0¬AG÷2¬BA÷6¬BC÷7¬OA÷Qs9CXXne-MDGKxPTL.png¬WN÷KOL¬AF÷Κολοντζιεγιόβα Μ. (Τσε)¬JB÷Iypqdo0g¬WV÷kolodziejova-miriam¬GRB÷0¬AH÷0¬BB÷0¬BD÷5¬OB÷fmMav3iT-b391S8nH.png¬~AA÷8MFSGH0J¬AD÷1634205600¬ADE÷1634205600¬AB÷3¬CR÷3¬AC÷3¬CX÷Μπέινς Ν. (Μβρ)¬ER÷1/8-Τελικά¬RW÷0¬AX÷0¬BX÷-1¬WQ÷¬WM÷BAI¬AE÷Μπέινς Ν. (Μβρ)¬JA÷dSrme5Fa¬WU÷bains-naiktha¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷KblXtWjT-phZ7hgAA.png¬WN÷KHR¬AF÷Κρομάτσεβα I. (Ρωσ)¬JB÷Q1mifPU5¬WV÷khromacheva-irina¬GRB÷0¬AH÷0¬BB÷1¬BD÷4¬OB÷CrT0Xh96-MHzanpva.png¬~AA÷OYDGJJG0¬AD÷1634205600¬ADE÷1634205600¬AB÷3¬CR÷3¬AC÷3¬CX÷Πιερί Τ. (Ιτα)¬ER÷1/8-Τελικά¬RW÷0¬AX÷0¬BX÷-1¬WQ÷¬WM÷PIE¬AE÷Πιερί Τ. (Ιτα)¬JA÷CIVLiW87¬WU÷pieri-jessica¬GRA÷0¬AG÷0¬BA÷1¬BC÷5¬OA÷AVI7afSq-lWEfhwZC.png¬WN÷PON¬AF÷Πονσέ Τ. (Γαλ)¬JB÷vPJ3GFo8¬WV÷ponchet-jessika¬AS÷2¬AZ÷2¬GRB÷0¬AH÷2¬BB÷6¬BD÷7¬OB÷IPgqMtB6-0tisiQ8F.png¬~AA÷xpKAcGsh¬AD÷1634142600¬ADE÷1634142600¬AB÷3¬CR÷3¬AC÷3¬CX÷Μπουλγκαρού Μ. (Ρου)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷BUL¬AE÷Μπουλγκαρού Μ. (Ρου)¬JA÷OUEF1KNA¬WU÷bulgaru-miriam-bianca¬AS÷1¬AZ÷1¬GRA÷0¬AG÷2¬BA÷7¬BC÷6¬OA÷K2J5I7Sq-xSBAofkE.png¬WN÷TUR¬AF÷Turati A. (Ιτα)¬JB÷2LDJ0vwH¬WV÷turati-anna¬GRB÷0¬AH÷0¬BB÷5¬BD÷3¬OB÷women¬~AA÷bgayqHSb¬AD÷1634137200¬ADE÷1634137200¬AB÷3¬CR÷3¬AC÷3¬CX÷Gutierrez C. M. (Ισπ)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷GUT¬AE÷Gutierrez C. M. (Ισπ)¬JA÷4OfAYLgO¬WU÷gutierrez-carrasco-maria¬GRA÷0¬AG÷0¬BA÷1¬BC÷2¬OA÷women¬WN÷Περ¬AF÷Πέρεζ Ε. (Aυσ)¬JB÷rFgEXu9U¬WV÷perez-ellen¬AS÷2¬AZ÷2¬GRB÷0¬AH÷2¬BB÷6¬BD÷6¬OB÷YBTnXilC-QsoGDL07.png¬~AA÷SYjhuZRN¬AD÷1634137200¬ADE÷1634137200¬AB÷3¬CR÷3¬AC÷3¬CX÷Γκάρλαντ Τ. (Ταϊ)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷GAR¬AE÷Γκάρλαντ Τ. (Ταϊ)¬JA÷6BZsmL8H¬WU÷garland-joanna¬GRA÷0¬AG÷0¬BA÷5¬BC÷4¬OA÷women¬WN÷WAL¬AF÷Βάλτερτ Σ. (Ελβ)¬JB÷KEwnnuON¬WV÷waltert-simona¬AS÷2¬AZ÷2¬GRB÷0¬AH÷2¬BB÷7¬BD÷6¬OB÷fe0qIHBN-d0SUsuPF.png¬~AA÷lrhltFCH¬AD÷1634128200¬ADE÷1634128200¬AB÷3¬CR÷3¬AC÷3¬CX÷Μπούζας Μανέιρο Τζ. (Ισπ)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷BOU¬AE÷Μπούζας Μανέιρο Τζ. (Ισπ)¬JA÷Ycyzksv5¬WU÷bouzas-maneiro-jessica¬AS÷1¬AZ÷1¬GRA÷0¬AG÷2¬BA÷7¬BC÷6¬OA÷women¬WN÷LOP¬AF÷Λοπατέσκα Ν. (Ουκ)¬JB÷Clzvl1gB¬WV÷lopatetska-daria¬GRB÷0¬AH÷0¬BB÷5¬BD÷3¬OB÷dWUeZQjC-2g5XQJHs.png¬~AA÷pjeXqcDh¬AD÷1634128200¬ADE÷1634128200¬AB÷3¬CR÷3¬AC÷3¬CX÷Παπαμιχαήλ Δ. (Ελλ)¬ER÷1/16-Τελικά¬RW÷0¬AX÷0¬BX÷-1¬WQ÷¬WN÷MUR¬AF÷Murta I. (Πορ)¬JB÷zkj6Z1vI¬WV÷murta-ines¬GRB÷0¬AH÷0¬BB÷3¬BD÷4¬OB÷Gvt0ST7k-UZshRRCs.png¬WM÷PAP¬AE÷Παπαμιχαήλ Δ. (Ελλ)¬JA÷dbi2zrPB¬WU÷papamichail-despina¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷21LZc1Sq-YJfOEkKA.png¬~AA÷bgL6bdSo¬AD÷1634128200¬ADE÷1634128200¬AB÷3¬CR÷3¬AC÷3¬CX÷Τουράτι Μ. (Ιτα)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷TUR¬AE÷Τουράτι Μ. (Ιτα)¬JA÷G4B73tgb¬WU÷turati-bianca¬GRA÷0¬AG÷1¬BA÷7¬BC÷4¬BE÷3¬OA÷OEhO3Zme-QX7oyJHH.png¬WN÷SCH¬AF÷Σούνκ Ν. Μ. (Γερ)¬JB÷U7FB2084¬WV÷schunk-nastasja-mariana¬AS÷2¬AZ÷2¬GRB÷0¬AH÷2¬BB÷5¬BD÷6¬BF÷6¬OB÷xn0CHtjT-0Un3cQK0.png¬~AA÷pjXOZCko¬AD÷1634126400¬ADE÷1634126400¬AB÷3¬CR÷3¬AC÷3¬CX÷Μαρκινκέβιτσα Ν. (Λετ)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷MAR¬AE÷Μαρκινκέβιτσα Ν. (Λετ)¬JA÷riDa52Oo¬WU÷marcinkevica-diana¬AS÷1¬AZ÷1¬GRA÷0¬AG÷2¬BA÷7¬BC÷6¬DA÷8¬OA÷v7W9yrkC-C25cvhfk.png¬WN÷FAL¬AF÷Φαλκόφσκα Β. (Πολ)¬JB÷MsC34Mwh¬WV÷falkowska-weronika¬GRB÷0¬AH÷0¬BB÷6¬BD÷2¬DB÷6¬OB÷women¬~AA÷tGL1U20F¬AD÷1634126400¬ADE÷1634126400¬AB÷3¬CR÷3¬AC÷3¬CX÷Μουραμάτσου Τ. (Ιαπ)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷MUR¬AE÷Μουραμάτσου Τ. (Ιαπ)¬JA÷xOD44tec¬WU÷muramatsu-chihiro¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷fej7XwSq-YZpRR97G.png¬WN÷AZA¬AF÷Azadinho C. (Πορ)¬JB÷plD830A3¬WV÷azadinho-carolina¬GRB÷0¬AH÷0¬BB÷3¬BD÷1¬OB÷women¬~AA÷K8mpsecB¬AD÷1634126400¬ADE÷1634126400¬AB÷3¬CR÷3¬AC÷3¬CX÷Σινίκοβα Ι. (Bου)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷SHI¬AE÷Σινίκοβα Ι. (Bου)¬JA÷QXXRj39h¬WU÷shinikova-isabella¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷vetPZdA6-0CwWcuEQ.png¬WN÷BHA¬AF÷Μπατία Ρ. (Iνδ)¬JB÷4OWVkNOb¬WV÷bhatia-riya¬GRB÷0¬AH÷0¬BB÷2¬BD÷0¬OB÷C6q9pcjT-8MhqCj45.png¬~AA÷tIltryr5¬AD÷1634117400¬ADE÷1634117400¬AB÷3¬CR÷3¬AC÷3¬CX÷Sequeira M. (Ελβ)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷SEQ¬AE÷Sequeira M. (Ελβ)¬JA÷KzVJhPvt¬WU÷milla-sequeira¬GRA÷0¬AG÷0¬BA÷2¬BC÷0¬OA÷women¬WN÷BAI¬AF÷Μπέινς Ν. (Μβρ)¬JB÷WAYNiqfn¬WV÷bains-naiktha¬AS÷2¬AZ÷2¬GRB÷0¬AH÷2¬BB÷6¬BD÷6¬OB÷KblXtWjT-phZ7hgAA.png¬~AA÷biWdVro9¬AD÷1634117400¬ADE÷1634117400¬AB÷3¬CR÷3¬AC÷3¬CX÷Πιερί Τ. (Ιτα)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷PIE¬AE÷Πιερί Τ. (Ιτα)¬JA÷r1vLdUyi¬WU÷pieri-jessica¬AS÷1¬AZ÷1¬GRA÷0¬AG÷2¬BA÷6¬BC÷6¬OA÷AVI7afSq-lWEfhwZC.png¬WN÷CVE¬AF÷Τσβέτκοβιτς Τ. (Σλο)¬JB÷bXE05Mui¬WV÷cvetkovic-tina¬GRB÷0¬AH÷0¬BB÷3¬BD÷3¬OB÷women¬~AA÷ActcvgsU¬AD÷1634117400¬ADE÷1634117400¬AB÷3¬CR÷3¬AC÷3¬CX÷Φετεκάου Ι. (Ρου)¬ER÷1/16-Τελικά¬RW÷0¬AX÷0¬BX÷-1¬WQ÷¬WM÷FET¬AE÷Φετεκάου Ι. (Ρου)¬JA÷EywjoawU¬WU÷fetecau-irina¬GRA÷0¬AG÷0¬BA÷3¬BC÷4¬OA÷WOkq4qQq-0M26Eo2F.png¬WN÷RUZ¬AF÷Ρούτζιτς Α. (Κρο)¬JB÷GpPHtJoo¬WV÷ruzic-antonia¬AS÷2¬AZ÷2¬GRB÷0¬AH÷2¬BB÷6¬BD÷6¬OB÷women¬~\nΒΟΗΘΕΙΑ: Βρίσκεστε στη σελίδα αποτελέσματα ITF W25 Λάγκος Γυναίκες στο τμήμα ΤΕΝΙΣ/ITF Γυναίκες - Μονά. Το FlashScore.gr προσφέρει ITF W25 Λάγκος Γυναίκες livescore, τελικά και επι μέρους αποτελέσματα, κλήρωση ITF W25 Λάγκος Γυναίκες και κατάταξη ITF Γυναίκες - Μονά. Εκτός από τα αποτελέσματα ITF W25 Λάγκος Γυναίκες μπορείτε να παρακολουθήσετε 2000+ διοργανώσεις τένις από 70+ χώρες σε όλο τον κόσμο μέσω του FlashScore.gr. Απλά κάντε κλικ στο όνομα της κατηγορίας που βρίσκεται στο μενού αριστερά και επιλέξτε το τουρνουά που σας ενδιαφέρει. Τα αποτελέσματα ITF W25 Λάγκος Γυναίκες παρέχονται σε πραγματικό χρόνο, με live ανανέωση.


χειροποιητα κοσμηματα: Οκτωβρίου 2015\nΤελικά γιατί τα Vintage επιστρέφουν ξανά και ξανά στη μόδα;\nΠολλοί υποστηρίζουν ότι η Μόδα θυμίζει τη Σελήνη που έχει τροχιά γύρω από τη Γη. Ακολουθεί κυκλική κίνηση, που επιστρέφει πάντα στο σημείο της αφετηρίας. Τείνει να επανέρχεται χρησιμοποιώντας τη μεγαλοπρέπεια άλλων πρότερων εποχών, ντελικάτων που είχαν ως βασικά τους στοιχεία το ρομαντισμό, την αρχοντιά, την κομψότητα και το ατόφιο. Συνοδευόντουσαν δε, από αξίες και γνήσιες ανθρώπινες συμπεριφορές που σήμερα τείνουν να εκλείψουν.\nΣήμερα, αλλά και κάθε τόσο, η μόδα ρέπει προς την ονειροπόληση, μια τάση που προκαλεί τη διάθεση του ρεμβασμού, της περιπλάνησης του νου και της φαντασίας. Και αυτό συμβαίνει γιατί μάλλον αυτά τα στοιχεία απουσιάζουν από τη σύγχρονη ζωή.\nΟ τρόπος ζωής του σήμερα αναντίρρητα, δεν αφήνει χώρο και χρόνο στον άνθρωπο. Και κάπου εκεί έρχεται η Μόδα να αναπληρώσει το χάσμα αυτό με τις ρομαντικές πινελιές που προσφέρει.\nΑκολουθήστε τον πίνακα Vintage του giasemh στο Pinterest.\nΑναρτήθηκε από Jasmine στις 4:28 μ.μ. 1 σχόλια\nΕτικέτες Βιντάζ, διακόσμηση, κόσμημα, μπομπονιέρες, ΡΟΜΑΝΤΙΚΑ ΔΩΡΑ, χειροποίητα, Vintage


Γιάννα Τζίκα (ΚΟΝΒΑ): Η ΤΡΑΤΑ της νέας εποχής | Ειδήσεις για την Οικονομία | newmoney\nΗ εταιρεία πίσω από διάσημα brands, όπως Trata και Flokos, δεν «κάθεται» πάνω στην επιτυχία του leader μιας παραδοσιακής αγοράς αλλά προσπαθεί να εκσυγχρονιστεί και να καινοτομήσει\nΗ καινοτομία, η ποιότητα, η ανταγωνιστικότητα και οι ευχαριστημένοι πελάτες αποτελούν πάντα τους βασικούς άξονες για την μακροημέρευση μίας εταιρείας. Εάν πρόκειται και για οικογενειακή θα πρόσθετε κανείς και την… οικογενειακή ειρήνη! Για τα μέλη της οικογένειας Τζίκα αυτό αποτελεί απαράβατο κανόνα, κάτι εξάλλου που φαίνεται και απ’ την πορεία των 100 και πλέον ετών μιας δραστηριότητας που ξεκίνησε ως αμιγώς εμπορική και εξελίχθηκε σε μία απ’ τις πλέον αναγνωρίσιμες βιομηχανίες τροφίμων στον τομέα της, αυτό της κονσέρβας των θαλασσινών.\nΚαι τούτο διότι η Κονσερβοποιία Βορείου Αιγαίου, όπως λέγεται η εταιρεία πίσω από διάσημα μπραντς όπως το Trata και το Flokos, δεν «κάθεται» πάνω στην επιτυχία του leader μιας παραδοσιακής αγοράς, όπως του γαύρου και της σαρδέλας, αλλά προσπαθεί να εκσυγχρονιστεί και να καινοτομήσει, επενδύοντας σε νέες κατηγορίες ή σε διεύρυνση των υφιστάμενων με βάση τα νέα πρότυπα διατροφής. Μια μεγάλη πρόκληση, την οποία αναλαμβάνει να φέρει εις πέρας η νέα γενιά της οικογένειας Τζίκα με εκπρόσωπο την κα Γιάννα Τζίκα, που στα 38 της χρόνια έχει αναλάβει και επισήμως διευθύνουσα σύμβουλος.\nΚινήσεις που βέβαια γίνονται με έναν ούριο άνεμο, καθώς η πανδημία έστρεψε τον κόσμο στην κονσέρβα χωρίς μάλιστα να «ξεφουσκώσει» ως τάση, όπως συνέβη για παράδειγμα με άλλα προϊόντα, όπως τα ζυμαρικά, τα όσπρια κοκ.\nΩστόσο, «οι προκλήσεις είναι μεγάλες», όπως λέει η κα Τζίκα στο business stories απ’ την έδρα της εταιρείας, στο Κιλκίς. Εκεί όπου χτίστηκε το 1989 το εργοστάσιο της Κονσερβοποιίας Βορείου Αιγαίου απ’ την προηγούμενη γενιά της οικογένειας, τον πατέρα της Νίκο και τους θείους της Θωμά, Θωμά – Δημήτριο και Κατερίνα. Μια έμπνευση που είχαν, όπως λέει η κα Τζίκα, προκειμένου να ελέγξουν την ποιότητα των προϊόντων Trata και το Flokos που ως τότε παρήγαγαν άλλες εταιρείες για λογαριασμό τους, «σε μια ευνοϊκή περίοδο για τέτοιου είδους επενδύσεις».\nΑπό τότε βέβαια έχουν αλλάξει πολλά και ιδιαίτερα η αγορά, αφού δεν είναι μόνο η οικονομική κρίση που προηγήθηκε αλλά γενικώς αλλάζουν διαρκώς οι διατροφικές συνήθειες. Πράγματα που καθορίζουν και τη στρατηγική της εταιρείας.\nΣτρατηγική και νέα λανσαρίσματα\nΉδη τα τελευταία χρόνια έχει γίνει ένα άνοιγμα της εταιρείας με λανσάρισμα αρκετών νέων προϊόντων. Είτε με τις φιλεταρισμένες σαρδέλες και γαύρους στο κομμάτι των προϊόντων ψύξης και κατάψυξης, που έχει επίσης παρουσία η εταιρεία, είτε με την είσοδο στον τόνο και την τονοσαλάτα με διάφορες εκδοχές (καπνιστός, μεξικάνα, με καλαμπόκι, με κινόα, με φακή ή φασόλι κοκ). «Τον τελευταίο μήνα παρουσιάσαμε στα σούπερ μάρκετ το “tuna pocket”, που είναι σαν σακουλάκια αλουμινίου που έχει τόνο νερού, ελαιολάδου και καπνιστό, δεν χρειάζεται στράγγισμα και, διαθέτει υψηλή διατροφική αξία και είναι εύκολο στη χρήση. Μπορείς να το πάρεις οπουδήποτε», λέει η κα Τζίκα.\n«Τα επόμενα χρόνια θα μας δείτε να πρωτοστατούμε σε πιο καινοτόμα προϊόντα και σε διαφορετικές κατηγορίες ,πάντα μέσα στο ψάρι», υπόσχεται η κα Τζίκα. «Είμαστε η τρίτη γενιά της οικογένειας στη Βιομηχανία, όλοι νέοι άνθρωποι με πολλή όρεξη, οπότε θέλουμε να δείξουμε την πιο μοδάτη, την πιο σύγχρονη πλευρά μίας κατά τα άλλα παραδοσιακής βιομηχανίας», προσθέτει.\nΗ ίδια πάντως αναγνωρίζει ότι υπάρχουν μπροστά πολλές προκλήσεις τα επόμενα χρόνια. «Η πανδημία φαίνεται ότι αλλάζει και ένα κομμάτι των καταναλωτικών μας συνηθειών, όχι μόνο γευστικά, αλλά και σαν συνθήκες κατανάλωσης, μιας και το καλάθι του νοικοκυριού θεωρούμε ότι θα μικρύνει. Οπότε στρατηγικά θέλουμε να κινηθούμε στο δίπολο της ανθρωποκεντρικής εταιρείας, σε ό,τι αφορά την παραγωγή μας, και της πελατοκεντρικής, σε ό,τι αφορά τις πωλήσεις μας. Καμία εταιρεία χωρίς ευχαριστημένους και υγιείς πελάτες δεν μπορεί να έχει τύχη», λέει η κα Τζίκα.\nΕξάλλου, τα μαθήματα που προσέφερε η κρίση στη χώρα ήταν αρκετά για την εταιρεία, καθώς η σημαντική πτώση των πωλήσεων λόγω της ύφεσης και της μείωσης του διαθέσιμου εισοδήματος των Ελλήνων είχαν αφήσει εκτεθειμένη σε αναταράξεις τότε την εταιρεία, η οποία κουβαλούσε δανειακά βάρη από επενδυτικά ανοίγματα που είχε κάνει στην εποχή της ευμάρειας.\n«Η αναδιάρθρωση του δανεισμού που έγινε πριν από τέσσερα χρόνια περίπου, μας έδωσε πραγματικά πολύτιμο χώρο. Έκτοτε καταφέραμε να θέσουμε νέες βάσεις και να επιδιώξουμε κάτι καλύτερο, φθάνοντας σήμερα με έναν συνολικό δανεισμό πλέον χαμηλότερο, σημαντικούς ρυθμούς ανάπτυξης και προοπτικές», λέει η κα Τζίκα. Στο στρατηγικό σχέδιο ανάπτυξης και παρά τις συνθήκες, η ποιότητα των προϊόντων της ΚΟΝΒΑ είναι κάτι αδιαπραγμάτευτο, λέει.\n«Θα επιδιώξουμε να κερδίσουμε μερίδια στην κατηγορία του τόνου και της τονοσαλάτας, αλλά και να μεγαλώσουμε τις κατηγορίες της σαρδέλας και του γαύρου, όπου είμαστε leader με μερίδια 65%, παρουσιάζοντας προϊόντα που μπορούν να μπουν εύκολα στην καθημερινότητα της σύγχρονης διατροφής. Και όλα αυτά συνεχίζοντας τον εκσυγχρονισμό της παραγωγικής μας διαδικασίας και την χρήση βιώσιμων υλικών συσκευασίας. Εξάλλου, και η προστασία του περιβάλλοντος αποτελεί προτεραιότητα για εμάς, αφού όλη η οικονομικής μας δραστηριότητα επαφίεται σε αυτό», τονίζει.\nΠέραν της προσπάθειας ανακύκλωσης, αλλά και της μείωσης στην κατανάλωση νερού, η κα Τζίκα υπογραμμίζει και την απόλυτη θέση της ΚΟΝΒΑ να προστατευτούν τα μικρότερα ψάρια. «Πολλές φορές δεν έχουμε ψάρι να δουλέψουμε, όμως απορρίπτουμε παραλαβές διότι τα ψάρια είναι μικρότερα απ’ ότι πρέπει, στέλνοντας έτσι και σήμα στους αλιείς ότι πρέπει να σταματήσουν να τα βγάζουν απ’ τη θάλασσα», σημειώνει.\nCovid και τα μεγέθη\nΟικονομικά η χρονιά του Covid19 έκλεισε με ένα +11% των πωλήσεων της εταιρείας, φθάνοντας πλέον στα 32,2 εκατ. ευρώ. «Χάσαμε όμως 4% – 5 % από τις εξαγωγές, που ευτυχώς υπερκάλυψε η ελληνική αγορά που συνολικά ‘έτρεξε’ με +15%», λέει η ίδια.\n«Γενικά χάσαμε έδαφος σε ένα κομμάτι που ομολογουμένως ακόμα δεν είμαστε δυνατοί και προσπαθούμε να ενισχύσουμε», σημειώνει οριοθετώντας τις πωλήσεις στο εξωτερικό πέρυσι στα 4 εκατ. ευρώ. Παρ’ όλα αυτά το 2021 ξεκίνησε αισιόδοξα ήδη με δύο σημαντικές εμπορικές συνεργασίες να έχουν κλείσει. «Πρόκειται για μία συνεργασία στο Ισραήλ, όπου θα εξάγουμε με τη δική μας μπράντα, την Trata, και μία στις ΗΠΑ, όπου θα εξάγουμε προϊόντα ιδιωτικής ετικέτας», σημειώνει. Στο εξωτερικό η εταιρεία έχει μία καλή και μόνιμη συνεργασία στην Αίγυπτο, καθώς και αξιόλογη παρουσία σε Αλβανία, Βουλγαρία και Ρουμανία. Από εκεί και πέρα, όπως εξηγεί η κα Τζίκα, υπάρχουν και κάποιες συνεργασίες με μικρότερες αλυσίδες με έντονο το στοιχείο της Ομογένειας στην Αυστραλία και της ΗΠΑ ή κάποιες έκτακτες συνεργασίες που επιτυγχάνονται στα πλαίσια των «ελληνικών εβδομάδων» που διοργανώνει η Lidl σε διάφορες χώρες της Ευρώπης.\nΓια τις οικονομικές επιδόσεις φέτος η διοίκηση αναμένει να κυμανθούν στα περυσινά καλά επίπεδα.\nΗ ΚΟΝΒΑ ολοκλήρωσε πρόσφατα ένα επενδυτικό πλάνο για τον εκσυγχρονισμό των εγκαταστάσεων της, την αντικατάσταση μηχανολογικού εξοπλισμού και την προσθήκη της γραμμής παραγωγής του tuna pocket ύψους 1,5 εκατ. ευρώ, ενώ ήδη σχεδιάζει τον επόμενο κύκλο με προϋπολογισμό που μπορεί να φθάσει ως τα 4 εκατ. ευρώ σε βάθος τριετίας, όπως λέει η κα Τζίκα.\nΣυνολικά στο εργοστάσιο της εταιρείας λειτουργούν σήμερα επτά γραμμές παραγωγής, ενώ το σύνολο των εργαζομένων της εταιρείας έχει φθάσει τα 250 άτομα. Η δε πλειοψηφία είναι γυναίκες, σε ποσοστό 60%. Γιατί; «Μα γιατί οι γυναίκες φημίζονται για την λεπτοδουλειά που χρειάζεται το πόστο της παραγωγής», λέει η κα Τζίκα.\nΣε επίπεδο όγκου η σαρδέλα παραμένει Νο1 προϊόν της ΚΟΝΒΑ αν και σε αξία ο τόνος είναι αυτός που υπερέχει.\nΤην ρωτάμε για τον ανταγωνισμό στην αγορά, καθώς ετοιμάζεται να κάνει τα πρώτα βήματα και η τουρκική Dardanel στην ελληνική αγορά. «Τους ξέρουμε εδώ και χρόνια. Είναι μία εταιρεία που θέλει να πατήσει γενικά στην Ευρώπη. Ωστόσο, έχουμε μεγάλη πίστη στα προϊόντα μας, την ποιότητα μας, τη φήμη μας, τον τρόπο παραγωγής μας, τα στρατηγικά μας πλάνα, οπότε το βλέπουμε όχι σαν δυσκολία, αλλά ίσως μία ακόμα ευκαιρία να ανοίξει περισσότεροι η αγορά μας», απαντά. «Εξάλλου», προσθέτει, «θέλω να πιστεύω ότι ο Έλληνας καταναλωτής θα είναι υποστηρικτικός ως προς την ελληνική παραγωγή των προϊόντων», προσθέτει.\nΗ ίδια από μικρή ήξερε ότι θα ασχοληθεί με την εταιρεία. Εξάλλου το «μικρόβιο» είχε μπει από πολύ νωρίς, αφού στο καθημερινό τραπέζι της οικογένειας πάντα κύριο θέμα συζήτησης της οικογένειας ήταν η επιχείρηση της οικογένειας. «Ήταν το βασικό θέμα και στο σπίτι των παππούδων, που ήταν και οι ιδρυτές της εταιρείας, όπως την ξέρουμε σήμερα οπότε τα ερεθίσματα ήταν πολλά», λέει. Οι δε επισκέψεις τα καλοκαίρια στο εργοστάσιο στα μάτια ενός μικρού παιδιού φάνταζε κάτι πολύ εντυπωσιακό. «Το πρώτο πράγμα που θυμάμαι είναι η γραμμή της σαρδέλας. Φανταστείτε μία πισίνα και απ’ τη μία πλευρά και απ’ την άλλη πολύς κόσμος να βάζει στα θηκάκια τις σαρδέλες. Δεν μπορούσα να φανταστώ πώς είναι ο κόπος πίσω από ένα μικρό προϊόν που πολλές φορές υποτιμάται. Και πολλές γυναίκες στη δουλειά…».\nΤο πρώτο πτυχίο της ήταν στο Μάρκετινγκ και σε ηλικία 21 ετών θα ενταχθεί και επισήμως στην ΚΟΝ.Β.Α., αλλάζοντας όλο αυτό το διάστημα θέσεις, σε μια προσπάθεια να μάθει καλά τη δουλειά εκ των έσω. Παράλληλα όμως θα κάνει και δύο δυνατά courses στο εξωτερικό, που τις ανοίξουν τους ορίζοντες. «Το ένα έχει να κάνει με την παγκόσμια ένωση των pl στην Ολλανδία, ένα πανεπιστήμιο για τρόφιμα, υποστήριξη, μάρκετινγκ και μανατζμεντ. Και το δεύτερο, που έκανα προ 3ετίας στο Στάνφορντ στην Αμερική, αφορούσε entrepreneurs και πήγα μέσω της Endeavor».\nΣτην τελευταία ήταν επιλογή της κας Τζικα να ενταχθεί η ΚΟΝ.Β.Α., κάτι διόλου εύκολο με δεδομένο ότι πρέπει να περάσεις από πολλές συνεντεύξεις σε διεθνές ακροατήριο και παράλληλα αφορά ως επί το πλείστον εταιρείες που συνδέονται σε μεγάλο βαθμό με την τεχνολογία.\n«Είμαι περήφανη γι’ αυτό», λέει. «Δυστυχώς στην Ελλάδα έχουμε την τάση να μην συνεργαζόμαστε και η κοινότητα αυτή αποτελεί ένα μεγάλο παράθυρο διασύνδεσης ανθρώπων, στελεχών. Μέσα απ’ την Endeavor έχω συνεργαστεί και συνομιλήσει με ανθρώπους που σε διαφορετική περίπτωση ούτε καν θα είχα γνωρίσει. Και πάντα αυτές οι συζητήσεις οδηγούν σε πολύ χρήσιμα συμπεράσματα για εμένα αλλά και την εταιρεία», υπογραμμίζει.\nΤέλος, δεν μπορούμε να μην την ρωτήσουμε για το εάν η ΚΟΝ.Β.Α. δέχεται «pressing» από επενδυτές που θέλουν να εισέλθουν μετοχικά, μιας και την τελευταία διετία υπάρχει έντονη δραστηριότητα στο χώρο των τροφίμων. «Μας προσεγγίζουν πολλοί, ωστόσο δεν είμαστε ακόμα έτοιμοι για κάτι τέτοιο», απαντά.\nΚονσερβοποιία Βορείου Αιγαίου


www.thetimes.gr - Νίκη με υπογραφή Μήτρογλου για την Εθνική\nΜε αλλαγές, αλλά ίδιο σχήμαΟ Μίκαελ Σκίμπε είχε αρκετές απουσίες, πήγε σε πολλές αλλαγές στο σχήμα αλλά το πλάνο ήταν ίδιο. 4-2-3-1 με τον Τσιμίκα να ντεμπουτάρει, τον Μπακάκη να παραμένει βασικός (μιας και ο Τοροσίδης ήταν τραυματίας), τον Ζέκα να επιστρέφει στην ενδεκάδα και τον Μπακασέτα να παίρνει τη θέση του τραυματία του Μάνταλου.\nΑνευρο ημίχρονο, χωρίς ευκαιρίαΜπορεί στην Βουδαπέστη να γνωρίσαμε την ήττα όμως υπήρχε κι ένα πρώτο ημίχρονο που η Εθνική όχι μόνο είχε καταφέρει να ισοφαρίσει αλλά και να δημιουργήσει κλασσικές ευκαιρίες που θα τις έδιναν προβάδισμα και φυσικά θα είχαμε δει ένα διαφορετικό παιχνίδι.\nΠερισσότερη όρεξη, μεγαλύτερη πίεσηΔεν θα μπορούσε να παίξει χειρότερα η Εθνική. Οπότε... αναγκαστικά βελτιώθηκε. Και αυτή η μικρή βελτίωση ήταν αρκετή για να σκοράρουμε. Αφού δεν πληρώσαμε την αδράνεια της αμυντικής λειτουργίας στο 46' (κεφαλιά του Σάλαϊ άουτ) η Εθνική προσπάθησε να προβληματίσει την Ουγγαρία.\nΣήκωσε Κουλούρη για να βγάλει Μήτρογλου, αλλά ο «πιστολέρο» έβαλε γκολΗ αλήθεια είναι πως ο Μήτρογλου δεν είχε πολλές επαφές με την μπάλα. Και γιατί η μπάλα δεν έφτανε ποτέ στα πόδια αλλά και γιατί ήταν καλά κλεισμένος από τους κεντρικούς αμυντικούς της Ουγγαρίας. Ετσι ο Σκίμπε φώναξε στο 64' τον Κουλούρη και του έδινε τις τελευταίες εντολές για να περάσει στον αγωνιστικό χώρο. Κι αν η μπάλα είχε βγει πλάγιο άουτ δεν θα βλέπαμε και το γκολ του Μήτρογλου.\nΑπειλή από στημέναΗ Εθνική προσπάθησε να βρει και δεύτερο γκολ. Χωρίς ρίσκα όμως. Και από στημένες φάσεις ο Φορτούνης έψαχνε τους κεντρικούς αμυντικούς. Ο Μανωλάς δεν μπόρεσε να βρει την μπάλα και ο Παπασταθόπουλος που το έκανε την έστειλε λίγο άουτ.\nΟι συνθέσεις:ΕΛΛΑΔΑ (Μίκαελ Σκίμπε): Μπάρκας, Μπακάκης, Μανωλάς, Παπασταθόπουλος, Τσιμίκας, Κουρμπέλης (46' Τζιόλης), Ζέκα, Πέλκας (84' Χριστοδουλόπουλος), Φορτούνης, Μπακασέτας, Μήτρογλου (94' Μπουχαλάκης)ΟΥΓΓΑΡΙΑ (Μάρκο Ρόσι): Γκουλάτσι, Κανταρ, Φιολα, Ορμπαν, Νάγκι, Ζάλαϊ, Κάλμαρ (55' Κόβατς), Κλαϊνχάισλερ, Βάργκα (68' Νάγκι), Σαλάι, Μπέσε (75' Νέμεθ)\nMore in this category: « Ουζουνίδης: Περίμενα να δω περισσότερα αλλά αυτό που μας ενδιέφερε ήταν η νίκη Μαλεζάνι: Μου λείπει το ποδόσφαιρο, δε με θέλουν πια στις ομάδες τους »


Eurogroup: «Ζωνάρι» στις δαπάνες από το 2022 ετοιμάζει ο Βορράς - RP| Site επικαιρότητας σχολιασμού ανάλυσης ελληνικής και παγκόσμιας εμβέλειας\nΔέκα χώρες ζητούν μέτρα άμεση μείωση του χρέους. Τα προβλήματα για την Ελλάδα αν αρχίζει η δημοσιονομική προσαρμογή. Πονοκέφαλος η αύξηση του πληθωρισμού, οι ανατιμήσεις αγαθών και ενέργειας την στιγμή που οι μισθοί ετοιμάζονται να «κοντύνουν».\nΕν μέσω Covid εποχής, η Ευρώπη ετοιμάζεται να ζήσει μια μεγάλη μάχη που υποβόσκει εδώ και καιρό, αλλά συνεχώς έπαιρνε παράταση για αργότερα. Φαίνεται, όμως, πως ήρθε η ώρα οι Βόρειοι ξαναβάζουν στο τραπέζι την δημοσιονομική προσαρμογή και τα υψηλά χρέη που πρέπει να αρχίζουν να προσαρμόζονται στα όρια που προστάζει το Σύμφωνο Σταθερότητας και Ανάκαμψης, αρχής γενομένης ακόμα και από το 2022!\nΑρκετές χώρες δε, θέλουν να μπει σε εφαρμογή ένα δημοσιονομικό ζωνάρι για τις δαπάνες της κάθε χώρας ώστε να ελέγχονται. Η πρόταση αυτή είχε ακουστεί ήδη από τον περασμένο Μάιο.\nΟ πληθωρισμός που ανακοινώθηκε την Παρασκευή είναι ο υψηλότερος στην ευρωζώνη τα τελευταία 13 χρόνια. Οι τιμές φυσικού αερίου ξεπέρασαν κάθε προηγούμενο. Και όλα αυτά την στιγμή που η ΕΚΤ έχει ξεκινήσει ουσιαστικά το tapering, δηλαδή την σταδιακή απόσυρση των εκτάκτων μέτρων βοηθείας, αν και η Κριστίν Λαγκάρντ επιμένει ότι πρόκειται απλά για προσαρμογή στα νέα δεδομένα.\nΤί μένει; Ένα αλαλούμ από δαπάνες που έκαναν τα κράτη μέλη και τώρα θα πρέπει να «ρεγουλάρουν», αύξηση ελλειμμάτων και χρεών και το κυριότερο: όλα αυτά έγιναν χωρίς ιδιαίτερους ελέγχους.\nΉδη το πρακτορείο Bloomberg προέβη σε μια πολύ σημαντική αποκάλυψη η οποία στην Ελλάδα πέρασε στα ψηλά. Με τις καταθέσεις των προτάσεων των χωρών μελών για το μέλλον του συμφώνου σταθερότητας και το πώς θα πρέπει να διαχειριστεί το δημόσιο χρέος μετά την πανδημία, διαφάνηκε ότι η Ευρώπη οδηγείται σε μια επώδυνη μάχη αναφορικά με τη λιτότητα.\nΣύμφωνα με το Bloomberg, με επιστολή τους, οκτώ χώρες Σουηδία, Φινλανδία, Λετονία, Δανία, Ολλανδία, Τσεχία, Αυστρία και Σλοβακία καλούν το μπλοκ να εστιάσει στη μείωση του χρέους. Υπενθυμίζεται ότι η ΕΕ ανέστειλε το σύμφωνο σταθερότητας το 2020 και οι χώρες δαπάνησαν τρισεκατομμύρια ευρώ σε έκτακτα σχέδια. Όμως από το άτυπο Eurogroup της Σλοβενίας, όπως είχε αποκαλύψει το Euro2day.gr, ξεκίνησε η συζήτηση μεταξύ των υπουργών Οικονομικών για αυτούς τους κανόνες. Στο τραπέζι το πως, το πότε και με ποιες διαφοροποιήσεις θα επανέλθουν.\nΔιασταυρωμένες πηγές αναφέρουν ότι στους οκτώ προστέθηκαν η Σλοβακία και η Ισπανία, ενώ στο μπλοκ αναμένεται και η Γερμανία μετά την κατάληξη των διαπραγματεύσεων για την νέα κυβέρνηση.\nΜε κάποιες χώρες να έχουν ακόμα πληγές από την λιτότητα που αντιμετώπισαν μετά την χρηματοπιστωτική κρίση του 2008, υπάρχουν εκκλήσεις να αξιοποιηθεί η συγκυρία ώστε να ξαναγραφεί, ή ακόμα και να εγκαταλειφθεί το Σύμφωνο Σταθερότητας που περιορίζει τα περιθώρια δημοσιονομικών κινήσεων των κρατών μελών.\nΕνώ οι περισσότερες χώρες συμφωνούν στην ανάγκη να μειωθεί το χρέος, ο ρυθμός της προσπάθειας, αλλά και το πώς θα επηρεαστούν εργαζόμενοι και επιχειρήσεις προκαλεί τον μεγαλύτερο διχασμό. Σε αντίθεση με τους «8+2» ο Μάριο Ντράγκι πιστεύει ότι το Σύμφωνο είναι «ξεπερασμένο», ενώ και η Κομισιόν πιέζει για πλήρη αναθεώρηση. Χώρες όπως η Ελλάδα θα ήθελαν χαλαρότητα και το 2022 που για πολλούς θεωρείται προεκλογική χρονιά.\nΘα είναι το λεγόμενο «ζωνάρι» η μέση λύση μέχρι να βρεθεί συμβιβασμός; Η συζήτηση θα διεξαχθεί τόσο στο Eurogroup, όσο και στο Ecofin, αλλά η απόφαση θα πάρει καιρό και θα έρθει σίγουρα μετά την ανάδειξη του νέου Γερμανού καγκελάριου. Η κ. Μέρκελ προτίμησε να μην υπογράψει το γράμμα των 8 χωρών και να αφήσει τις αποφάσεις για τον διάδοχό της.\nΓαλλία και Ιταλία, βεβαίως, είναι κάθετα αντίθετες στην προοπτική να αρχίσει από το 2022 η αντιμετώπιση του δημοσίου χρέους. Αντίθετη είναι και η Ελλάδα, όμως, εμείς βρισκόμαστε σε ειδικό καθεστώς λόγω των δανείων που έχουμε λάβει.\nΠολλές χώρες της ΕΕ, ειδικά αυτές του Νότου θα επωφεληθούν από το Ταμείο Ανάκαμψης. Σχεδόν τα μισά από τα 800 δισ. ευρώ πηγαίνουν σε Ιταλία, Ισπανία, Πορτογαλία και Ελλάδα. Τα χαμηλά κόστη δανεισμού, κάτω από το μηδέν βρίσκεται το 10ετες της Γαλλίας, δίνουν επίσης περιθώρια στις χώρες. Αυτό, όμως, που σημείωσε υπουργός οικονομικών της ΕΕ, με τον οποίο συνομιλήσαμε, είναι πως «πρέπει να διασφαλιστεί ότι τα κονδύλια αυτά θα φτάσουν στα κατώτερα στρώματα της οικονομίας».\nΣε διευκρινιστική ερώτηση, ο αξιωματούχος απάντησε ότι «ο μηχανισμός της Κομισιόν πρέπει να πειστεί ότι τα κονδύλια θα ωφελήσουν τις οικονομίες στο σύνολό τους, ώστε να μην είναι άνιση η ανάπτυξη». Αυτή η υπόθεση αφορά και την Ελλάδα. Με την «απόφαση» των ευρωπαίων και της ΕΚΤ να στηριχθεί η αναπτυξιακή προοπτική και να εγκαταλειφθεί το «πάγωμα» λόγω Covid, ξεκλειδώνουν και όλα όσα ακολουθούν:\nΔύσκολα θα μπορέσει η κυβέρνηση να σταματήσει ανατιμήσεις προϊόντων και ιδιαίτερα σε είδη πρώτης ανάγκης, αφού ο πληθωρισμός καλπάζει. Ήδη οι ανατιμήσεις έχουν ξεκινήσει\nΔύσκολα θα μπορέσει να υπάρξει απάντηση στις ανατιμήσεις φυσικού αερίου, πετρελαίου, παρά το γεγονός ότι η ΕΕ θα προσπαθήσει στην επερχόμενη Σύνοδο Κορυφής να βρει λύση.\nΟι μισθοί και οι συντάξεις – λογικά – θα πρέπει να αυξηθούν τουλάχιστον για να απορροφήσουν τις εν λόγω ανατιμήσεις, μόνο που η κυβέρνηση θα πρέπει να κληθεί να «μαζέψει» περί τα 13 δισ. ευρώ μέσα στα επόμενα τρία χρόνια λόγω των δαπανών που έκανε εν μέσω Covid-19.\nΟ εκλογικός κύκλος\nΤο προσχέδιο του προϋπολογισμού της Κυβέρνησης που κατατίθεται σήμερα αναμένεται να αναπροσαρμοστεί. Όχι μόνο λόγω τυχόν αποφάσεων για το χρέος, αλλά και λόγω των απρόβλεπτων εξελίξεων στο θέμα της ενέργειας. Το 2022 είναι το έτος που θα «ρίξει τις μάσκες» αναφορικά με το πώς θα κινηθούν τα ευρωπαϊκά προγράμματα και το Ταμείο Ανάκαμψης και το ποιες θα είναι οι ανάγκες για αυξήσεις σε μισθούς και συντάξεις. Θα πρέπει επίσης να αποδειχτεί ότι η ανάπτυξη διαχέεται σε όλα τα κοινωνικά στρώματα.\nΠαρά το γεγονός ότι η Fed και η EKT επιμένουν να υποστηρίζουν ότι η άνοδος του πληθωρισμού είναι προσωρινή, υπάρχουν και αυτοί που δεν είναι τόσο αισιόδοξοι.\nΗ κυβέρνηση αναμένεται να στηριχθεί στο ότι τον Ιούνιο του 2022 και εφόσον όλα τα προαπαιτούμενα εφαρμοστούν, τελειώνει η αυξημένη εποπτεία, όπως την ξέρουμε. Από την ΕΕ όμως υπενθυμίζουν ότι όσο χρωστάει δάνεια η Ελλάδα, μια ειδικού τύπου εποπτεία παραμένει….\nΝα σημειωθεί ότι στο Eurogroup σήμερα θα συζητηθεί και η 11 έκθεση εποπτείας της Ελλάδας.\nΠροηγούμενο άρθροΣκρέκας: Ριζική αναδιοργάνωση των δασικών υπηρεσιών – Η Ελλάδα στην 1η γραμμή της πράσινης μετάβασης\nΕπόμενο άρθροΟΑΕΔ: Από σήμερα οι αιτήσεις επιχειρήσεων για το πρόγραμμα ψηφιακού μάρκετινγκ για νέους έως 29 ετών


Ο «αθώος» Βαρουφάκης | VIMA Online\nΓΙΟΡΤΑΖΟΥΝ: Ιλαρίων... Ιλαρίων, Ιλαρίωνας, Ιλαρία, Ιλαριάδα, Λαριάδα 6 ΙΟΥΝΙΟΥ 2020, 10:42\nΤου Δημήτρη Καμπουράκη από το liberal.gr 0 28 ΑΥΓΟΥΣΤΟΥ 2019, 13:02\nΠριν αρκετές δεκαετίες, ένας απόστρατος τότε ενωμοτάρχης της χωροφυλακής που στην αρχή της καριέρας του είχε διοριστεί σε απομακρυσμένο ορεινό οικισμό, μου διηγήθηκε το εξής: «Πήρα το τμήμα με οκτώ καταζητούμενους για φόνο. Όλα τα φονικά είχαν γίνει μπροστά σε κόσμο, εξ αιτίας κτηματικών διαφορών, ζωοκλοπών και εγκλημάτων τιμής. Στη θητεία μου συνέλαβα τους έξι. Όλοι τους ούρλιαζαν ότι είναι αθώοι και αδικημένοι». Δεν ξέρω γιατί θυμήθηκα αυτή την ιστορία την ώρα που άκουγα τον Βαρουφάκη να αγορεύει στην Βουλή για την κατάργηση των capital controls.\nΟ άνθρωπος μ’ έβγαλε μια ακόμα φορά απ’ ρούχα μου. Πάντα το πετύχαινε, αλλά τώρα το τερμάτισε με την δήλωση του ότι δεν έφταιγε αυτός ως υπουργός οικονομικών για την επιβολή των καταστροφικών capital controls, αλλά ότι έφταιγε η ΝΔ που ήταν αντιπολίτευση. Υποθέτω εξόργισε και κάθε άλλον λογικό άνθρωπο με μια σταλιά μνήμη, που έτυχε να τον ακούσει ή να διαβάσει όσα είπε. Προσωπικά ένιωσα σαν βοσκός (αφού με πιάσανε τα βουκολικά μου) που κρατώ μια κατσίκα από τα κέρατα κι ο απέναντι υποστηρίζει ότι το ζώο δεν έχει τίποτα πάνω στο κεφάλι του.\nΑ όλα κι όλα, δεν ξέρω αν ο Γιάνης σε επίπεδο διαχείρισης πιάνει πουλιά στον αέρα ή σκοντάφτει στα παπούτσια του και πέφτει, το σίγουρο πάντως είναι ότι έχει μια τρομερή ικανότητα να διεγείρει συναισθήματα. Την έκπληξη, το σάστισμα, την οργή, την ημικρανία, το τρέμουλο ή ακόμα και την ανακοπή καρδιάς του ακροατή του, ο Γιάνης τα έχει στο τσεπάκι του. Με το υφάκι του και δυο απλές κουβέντες του, το στέλνει αδιάβαστο το ανθρωπάκι που έχει απέναντι του. Είναι ικανός να χρησιμοποιήσει το πιο απίθανο και παράλογο επιχείρημα δίχως να παίξει το βλέφαρο του, δίχως να ιδρώσει το αυτί του.\nΠράγματα που ακόμα κι ο τρελός της γειτονιάς θα δίσταζε ή θα ντρεπόταν να τα πει, ο Γιάνης τα εκστομίζει με την ίδια ευκολία που αναπνέει, πουλώντας τα για μεγάλες σοφίες ακατανόητες στα απλά μυαλά των ανόητων που τον περιβάλλουν. Πρόκειται για ειδική φάτσα, το ξέρουμε δα από το 2015. Κάποιοι το είχαμε καταλάβει και νωρίτερα και προειδοποιούσαμε, αλλά ποιος μας άκουγε τότε εμάς του Γερμανοτσολιάδες που μας πλήρωνε το ΝΔΤ για να ξεπουλήσουμε την χώρα;\nΦυσικά, το κρίσιμο μέγεθος δεν ήταν η δική μας γνώμη για τον Γιάνη, αλλά η υπογραφή του Τσίπρα να τον κάνει υπουργό οικονομικών και να του παραδώσει την διαπραγμάτευση με τους δανειστές. Και ο μεν Αλέξης παριστάνει τώρα ότι δεν ξέρει περί ποίου πράγματος ομιλούμε, ο δε Γιάνης εξασφάλισε πολιτική νομιμοποίηση τσιμπολογώντας από το ακροατήριο του Αλέξη τους αθεράπευτους οπαδούς της ανέξοδης επανάστασης και των παραφορτωμένων λεφτόδεντρων.\nΗ ύπαρξη του Γιάνη στο Κοινοβούλιο μας είναι ένα είδος Νέμεσης. Τα απίθανα που θα εξακοντίζει από το βήμα της εθνικής αντιπροσωπείας τα επόμενα τέσσερα χρόνια, είναι το τίμημα για την εθνική αψηφισιά και αφέλειας που επιδείξαμε τον καιρό της κρίσης. Είναι η πληρωμή μας που ως λαός, για να τιμωρήσουμε τους ανίκανους της παλιάς φρουράς παραδώσαμε τα σκήπτρα σε τσαρλατάνους. Και πάλι φτηνά την γλυτώσαμε, για να είμαστε ειλικρινείς. Ο Γιάνης (και ο Αλέξης) ήταν ικανοί για πολύ χειρότερες καταστροφές και μεταξύ μας, απορώ πως την γλυτώσαμε τελικά.


Σπάνια ευρωπαϊκή ενυδρίδα βρέθηκε νεκρή στην Αργολίδα | LiFO\nΜία ευρωπαϊκή ενυδρίδα, που θεωρείται από τα σπανιότερα και πιο απειλούμενα θηλαστικά της ηπείρου, βρέθηκε νεκρή στην Αργολίδα\nΈνα σπάνιο θηλαστικό, μια ευρωπαϊκή ενυδρίδα, ένα από τα πιο απειλούμενα θηλαστικά της ηπείρου, βρέθηκε νεκρό στην Αργολίδα.\nΣυγκεκριμένα, όπως μεταδίδει η σελίδα «Αργολικές Ειδήσεις», το θηλαστικό εντοπίστηκε νεκρό στην παραλιακή οδό Νέας Κίου - Μύλων. Σύμφωνα με την wikipedia, η ευρωπαϊκή ενυδρίδα (Lutra lutra) είναι θηλαστικό, ευρωπαϊκό μέλος της οικογένειας των Μουστελιδών (μυιοϊκτίς), τυπικό είδος της βίδρας που χρησιμοποιεί ως ενδιαίτημα το γλυκό νερό. Είναι επίσης γνωστή ως βίδρα, ευρασιατική ενυδρίδα (ποτάμια), ή ενυδρίδα του Παλαιού Κόσμου, αλλά και ως κοινή ενυδρίδα. Συγγενεύει με το κουνάβι. Η ενυδρίδα έχει μακρύ κορμί, ελαστικό και μυώδες, με παχιά γούνα, που κρατά στεγνό το σώμα της. Τα πόδια της είναι κοντά. Η θαλάσσια ενυδρίδα είναι μεγαλύτερη και βαρύτερη. Οι ενυδρίδες κολυμπούν γρήγορα, κουνώντας την ουρά και το ευλύγιστο σώμα τους. Χρησιμοποιούν σαν κουπιά τα πίσω πόδια τους, που έχουν νηκτικές μεμβράνες.\nΘεωρείται από τα σπανιότερα και πιο απειλούμενα θηλαστικά της ηπείρου. Αποτελεί σημαντικό δείκτη υγείας των ορεινών υδάτων και γι' αυτό προστατεύεται αυστηρά σε όλες τις χώρες της Ε.Ε. Τρέφεται με ψάρια σε ποσοστό μεγαλύτερο του 80%, αμφίβια, ερπετά (νερόφιδα), ασπόνδυλα (κυρίως καβούρια), πουλιά και μικρά θηλαστικά.\nΣτην Ελλάδα ένας από τους πυκνότερους και με μεγάλη εξάπλωση πληθυσμούς\nΜε πληροφορίες από argolikeseidhseis.gr/wikipedia


Τρόποι για να χάνεις κιλά ενώ εργάζεσαι\nΠέμπτη 8 Οκτωβρίου 2015 16:17\nΑκόμη κι αν έχεις ξεφορτωθεί όλες αυτές τις μικρές λιχουδιές που κρύβεις κατά καιρούς στα ντουλαπάκια του γραφείου σου, όσο κι αν δεν παραγγέλνεις πια delivery food και όσο κι αν αποφεύγεις σαν το διάολο το λιβάνι την τούρτα που έχει φέρει ο συνάδελφός σου για τα γενέθλιά του... και πάλι αυτά τα 3-4 παραπανίσια κιλά που έχεις πάρει από διάφορες παρασπονδίες εν ώρα εργασίας είναι εκεί και σε περιμένουν.\nΕυτυχώς τα καλά νέα είναι πως υπάρχουν ειδικά μέτρα, τα οποία μπορείς να πάρεις από σήμερα κιόλας, για να απαλλαγείς χωρίς κανένα πρόβλημα από τα έξτρα κιλά... χωρίς φυσικά να χρειαστεί να χάσεις τη δουλειά σου!\n1. Γερό πρωινό: Μην φεύγεις ποτέ από το σπίτι χωρίς να έχεις ευχαριστηθεί ένα πλουσιοπάροχο πρωινό. Οι δικαιολογίες του τύπου δεν έχω συνηθίσει να τρώω πρωινό ή δεν προλαβαίνω, δεν υφίστανται.\n2. Γυμναστική με το καλημέρα: Όλοι μας το έχουμε κάνει και μυαλό δεν βάλαμε. Όπως κι εμείς, έτσι κι εσύ ορκίζεσαι καθημερινά ότι μετά τη δουλειά θα πας στο γυμναστήριο ο κόσμος να χαλάσει. Και μετά πέφτει πολύ δουλειά, οι φίλοι σε παίρνουν για ένα after work drink και το γυμναστήριο εξαφανίζεται από τον χάρτη. Σταμάτα να το κάνεις αυτό. Ξύπνα πιο νωρίς και πήγαινε να γυμναστείς πριν από το γραφείο.\n3. Καλός σχεδιασμός: Αν ανήκεις κι εσύ στην κατηγορία που θέλεις να μασουλάς συνεχώς πράγματα και σκέφτεσαι σε τι παρασπονδία να αφεθείς... σου έχουμε σχέδιο. Ξεκίνα την ημέρα σου σχεδιάζοντας ήδη από το πρωί τι σνακ θα φας κάθε 3-4 ώρες. Φρόντισε μόνο να είναι πλούσια σε πρωτεΐνες και άμυλο και να μην ξεπερνούν τις 100 θερμίδες η κάθε ποσότητα.\n4. Μην κάθεσαι: Τα νέα έχουν ως εξής: έρευνες που έγιναν το έδειξαν ξεκάθαρα όσο περισσότερο κάθεσαι σε μια καρέκλα τόσο περισσότερο αρχίζεις να φλερτάρεις με την παχυσαρκία. Προσπάθησε λοιπόν, κάθε ώρα και για 5 τουλάχιστον λεπτά να σηκώνεσαι και να περπατάς στους διαδρόμους του γραφείου, να μην παίρνεις τηλέφωνο τους συναδέλφους σου αλλά να πηγαίνεις στο γραφείο τους, επίσης, απόφυγε το ασανσέρ και ξεκίνα να ανεβοκατεβαίνεις με χαλαρούς ρυθμούς τις σκάλες της εταιρείας. Μπορείς να κάψεις μέχρι και 60 θερμίδες την ώρα με αυτές τις 5λεπτες κινήσεις.\n5. Όταν τρώμε δεν μιλάμε: Κάθε φορά που βάζεις το τάπερ με το φαγητό πάνω στο γραφείο σου προσπάθησε να μην κάνεις τίποτε άλλο πέρα από focus σε αυτό. Το να αποσπάς την προσοχή σου διαβάζοντας κάτι στον υπολογιστή ή μιλώντας στο τηλέφωνο μόνο κακό μπορεί να σου κάνει.\n6. Τήρηση ωραρίου: Ακόμη κι όταν έχεις πάρα πολύ δουλειά στο γραφείο και πρέπει να μείνεις μέχρι αργά δεν σημαίνει ότι θα πρέπει να αλλάξεις και την ώρα του κυρίως γεύματος.


Λεβέντης: «Θα πάρουμε άνω του 5% στις ευρωεκλογές»\nΤετάρτη 15 Μαΐου 2019 20:45\nΣίγουρος ότι η Ένωση Κεντρώων θα λάβει ποσοστό άνω του 5% στις ευρωεκλογές εμφανίστηκε ο Βασίλης Λεβέντης. «Δεν ανησυχώ καθόλου γιατί θα έλθει και η Κυριακή των εκλογών. Το μίνιμουμ που βρίσκω ότι θα πάρουμε είναι άνω του 5%. Θα δούμε στις 26 Μαΐου εάν θα επαληθευτώ εγώ ή οι δημοσκοπήσεις. Εγώ θα σεβαστώ οποιαδήποτε θέληση του ελληνικού λαού», ανέφερε στη διακαναλική του συνέντευξη την Τετάρτη (15/5) ο πρόεδρος του κόμματος. Μεταξύ άλλων, είπε:\nΓια την απλή αναλογική: «Όλη μου τη ζωή την έχω αναλώσει να χτυπήσω το δικομματισμό και γι' αυτό είμαι υπέρ της απλής αναλογικής. Θέλω να κεφαλαιοποιήσουμε αυτή την προσπάθεια, να φτιάξουμε κράτος».\nΓια τη συναίνεση των κομμάτων: «Η ενότητα των Ελλήνων δεν είναι απλό πράγμα. Πρέπει όλοι να συμβάλουν. Δεν μπορεί να γίνει μόνο από μένα. Πρέπει όλοι να αφήσουν τις πολωτικές συγκρούσεις και να συμβάλουν σε ένα κλίμα συνεννόησης. Πρέπει να επικρατήσουν οι μετριοπαθείς από όλα τα κόμματα και οι ακραίοι να περιοριστούν».\nΓια τους βουλευτές που έφυγαν από το κόμμα του: «Όσοι έφυγαν από την Ένωση Κεντρώων κατέστρεψαν των εαυτό τους».\nΓια τον Γιάννη Σαρίδη που έδωσε πρόσφατα ψήφο εμπιστοσύνης στην κυβέρνηση: «Ο κ. Σαρίδης δεν κατέλαβε με ποιο κόμμα είχε κατέβει και είχε εκλεγεί βουλευτής. Εμείς ήλθαμε για να συγκρουστούμε όχι για να συμβιβαστούμε».\nΓια το αν η Ένωση Κεντρώων προτίθεται να συνεργαστεί με τη Νέα Δημοκρατία, όπως είχε αφήσει να εννοηθεί ο βουλευτής του κόμματος Μάριος Γεωργιάδης: «Ουδέποτε ο Μάριος Γεωργιάδης είπε ότι θα συνεργαστούμε με τη Ν.Δ. Τον απέστειλα, δύο φορές, σε συνέδριο για απευθύνει χαιρετισμό. Δεν υπάρχει κεντρώος να συνεργαστεί με τη Ν.Δ».\nΓια τα εθνικά θέματα και για τυχόν φόβο θερμού επεισοδίου: «Στην υπόθεση αυτή αυτό που με ανησυχεί είναι η στάση της Αγγλίας που δηλώνει ότι δεν αναγνωρίζει την κυπριακή ΑΟΖ. Η Αγγλία έπρεπε να είναι χώρα σταθεροποίησης, όχι αποσταθεροποίησης. Ο κ. Τσίπρας, με τις συνεχείς του υποχωρήσεις, έχει κάνει τους Τούρκους να έχουν το κουμάντο. Θα δείτε ότι στο τέλος θα πάρουν και του S4οο και τα F 35».\nΓια τις ευρωεκλογές: «Η Ευρώπη του μέλλοντος πρέπει να είναι μια Ευρώπη ανοικτή που θα γίνεται ολοένα μεγαλύτερη και σοβαρότερη. Η απάντηση στη σημερινή Ευρώπη που έχει λάθη πολλά είναι μεγαλύτερη Ευρώπη».


Συμπληρώματα για καύση λίπους: Ποια έχουν αποτέλεσμα και τι να προσέχετε Ποιο είναι το καλύτερο συμπλήρωμα απώλειας βάρους\nΠοιο είναι το καλύτερο συμπλήρωμα απώλειας βάρους. 10 συμπληρώματα για ενίσχυση της απώλειας βάρους\nΑποτέλεσμα; Το αίσθημα κόπωσης μειώνεται και η ενέργεια ανεβαίνει! Η μυϊκή μάζα στο σώμα μπορεί να αυξηθεί. Μέχρι σήμερα δεν υπάρχουν επιστημονικά αποτελέσματα που να αποδεικνύουν πως οι μύες μπορούν να αυξηθούν με αυτόν τον τρόπο. Το πιο ασφαλές που προτείνουμε είναι ο συνδυασμός της ισορροπημένης διατροφής με την τακτική άσκηση. Ποιο είναι το καλύτερο συμπλήρωμα απώλειας βάρους, θα είσαι σίγουρη για την «ποιότητα» της μυϊκής μάζας σου αλλά και φυσικά θα αισθάνεσαι περηφάνεια, αφού θα έχεις παλέψει για το όμορφο σώμα σου.\nΌλα τα συμπληρώματα διατροφής έχουν την ίδια απόδοση- Μύθος Προσοχή! Αυτός είναι ένας από τους πιο κοινούς μύθους που οδηγούν σε λανθασμένη αγορά συμπληρώματος διατροφής. Πολλά προϊόντα προσπαθούν να γίνουν δελεαστικά προβάλλοντας είτε την πιο χαμηλή τιμή είτε την πιο ακριβή στη λογική ότι το πιο ακριβό είναι και το πιο αποτελεσματικό, είτε στον αριθμό θερμίδων που «καίνε» τη μέρα είτε την «καθαρότητα» των συστατικών που περιέχουν.\nΜε θερμική απώλεια λίπους επιστημονικότητα και την τεχνογνωσία των εργαστηρίων Elancyl, το δικό μας συμπλήρωμα διατροφής νέο συμπλήρωμα διατροφής για αδυνάτισμα και σύσφιξη Slim Design Gélule Minceur περιέχει όλα εκείνα τα απολύτως απαραίτητα συστατικά για να βοηθήσει στην απώλεια βάρους, στο πλαίσιο μίας ισορροπημένης διατροφής και να τονώσει τον οργανισμό να συνεχίσει τις δραστηριότητές τους.\nΑλήθεια Φυσικά! Ακόμα και η πιο προηγμένη σύνθεση είναι αδύναμη αν δεν τηρείς τους βασικούς κανόνες μιας ισορροπημένης διατροφής. Γι΄ ποιο είναι το καλύτερο συμπλήρωμα απώλειας βάρους άλλωστε ονομάζονται και συμπλήρωματα και όχι αντικαταστάτες διατροφής.\nτα οφέλη για την υγεία από τη θεραπεία φωτός με κόκκινο, πράσινο και μπλε φως\n61 Best Υγεία images | Health, Healthy tips, Health fitness:__cat__


Γιατί ‘κολλάει’ η ζυγαριά; | DietTV.gr\nΓιατί ‘κολλάει’ η ζυγαριά;\nΚατηγορίες:Δίαιτες & Αδυνάτισμα\nΜήπως παρά την προσπάθεια μας να χάσουμε βάρος παρατηρούμε να κολλάει η ζυγαριά; Να μην δείχνει απώλεια κιλών και μας κυριεύει άγχος και απογοήτευση;\nΚαταρχάς χρειάζεται ψυχραιμία και προτού πετάξουμε τη ζυγαριά και παρατήσουμε την προσπάθεια, θα πρέπει να την ξαναγυρίσουμε στο ‘μηδέν’ και να αριθμήσουμε τους λόγους που δεν βλέπουμε αποτέλεσμα. Η αιτία μπορεί να είναι μια ή συνδυασμός πολλών παραγόντων από τα παρακάτω:\n-Το χρονικό διάστημα που κάνουμε δίαιτα. Αν το διάστημα είναι μικρό, για παράδειγμα μόνο μια εβδομάδα τότε θα πρέπει να δώσουμε χρόνο στον οργανισμό μας να ανταποκριθεί στην προσπάθεια μας και να μην βιαζόμαστε. Αν τώρα το χρονικό διάστημα είναι μεγάλο, ο οργανισμός χρειάζεται ξεκούραση και ποικιλία τροφών.\n-Αμελούμε να πίνουμε νερό; Η επαρκής ενυδάτωση είναι απαραίτητη για την ομαλή λειτουργία του γαστρεντερικού συστήματος και των νεφρών. Η κατακράτηση υγρών που παρατηρούμε φαίνεται και στη ζυγαριά.\n-Το είδος του προγράμματος διατροφής. Αν το πρόγραμμα είναι αυστηρό με λίγες θερμίδες ή χωρίς κάλυψη θρεπτικών συστατικών και δεν βασίζεται στην μεσογειακή διατροφή είναι φυσικό κάποια στιγμή να σταματά η απώλεια βάρους λόγω μειωμένου μεταβολισμού. Επίσης η υπερκατανάλωση αλκοόλ προσθέτει θερμίδες καθώς επίσης και η διακοπή του καπνίσματος που αντικαθιστάται με τσιμπολογήματα φαγητού.\n-Ο τρόπος που τρώμε το φαγητό μας. Αν τρώμε στο ‘πόδι’ και βιαστικά είναι πιθανό να καταπίνουμε μαζί με το φαγητό μεγάλες ποσότητες αέρα και να νιώθουμε φούσκωμα. Επίσης αν τρώμε μπροστά στην τηλεόραση ή στον υπολογιστή ξεχνιόμαστε και τρώμε περισσότερο από όσο χρειαζόμαστε.\n-Η αλλαγή του ωραρίου εργασίας. Αν έχουν αυξηθεί οι ώρες εργασίας υπάρχει η πιθανότητα να αμελούμε πρωινό ή και μεσημεριανό και λόγω κούρασης να καταναλώνουμε ένα πλούσιο σε θερμίδες δείπνο. Υπάρχει και η άλλη εκδοχή, να έχει χάσει κάποιος την δουλειά του και δυστυχώς να είναι άνεργος και λόγω άγχους να καταναλώνει μεγάλες ποσότητες φαγητού. Και στις δύο περιπτώσεις η δυσκολία στην απώλεια βάρους είναι μεγάλη και θα πρέπει να τροποποιηθεί το πρόγραμμα διατροφής έτσι ώστε να ανταποκρίνεται στο νέο καθημερινό πρόγραμμα.\n-Η απότομη αλλαγή καθημερινής φυσικής δραστηριότητας. Όταν αυξάνουμε συστηματικά την άσκηση ή προσθέσουμε ασκήσεις με αντιστάσεις τότε η ζυγαριά για λίγο διάστημα μπορεί, ανάλογα φυσικά με το είδος της άσκησης, να ‘κολλάει’. Η αυξημένη μυϊκή μάζα δίνει την εντύπωση ότι παχαίνουμε αλλά καθώς κάνουμε μέτρηση λίπους θα παρατηρήσουμε ότι μειώνεται το ποσοστό λίπους γεγονός θετικό για τον μεταβολισμό και την υγεία μας. Όταν κάποιος όμως σταματήσει απότομα τη γυμναστική αλλά συνεχίζει να τρέφεται όπως πριν που γυμναζόταν τότε το γεγονός αυτό πάλι μπορεί να δυσκολέψει την απώλεια βάρους.\n-Αλλαγή κατοικίας και διατροφικών συνηθειών. Η απώλεια βάρους μπορεί να σταματήσει και όταν έχετε αλλάξει κατοικία. Για παράδειγμα αν φύγατε για σπουδές ή για δουλειά και είστε μακριά από το οικογενειακό περιβάλλον και από το ‘νόστιμο’ και υγιεινό φαγητό της μαμάς, μπορεί συχνά να καταναλώνετε φαγητό απ’ έξω. Μπορεί όμως να δυσκολεύεστε στο αδυνάτισμα και όταν ξεκινήσετε μια συγκατοίκηση με φίλους ή με τον/την σύντροφό σας.\n-Ψυχολογικοί παράγοντες. Οι μελέτες εδώ και χρόνια συσχετίζουν την ψυχολογία του ανθρώπου με την κατανάλωση τροφής. Άλλοι καταναλώνουν μεγαλύτερη ποσότητα τροφής όταν είναι χαρούμενοι και άλλοι όταν είναι στενοχωρημένοι. Αυτές οι περιπτώσεις έχουν αρνητική συνέπεια στην απώλεια βάρους.\n-Στρες. Το στρες είναι μια κατηγορία από μόνο του. Όταν αγχωνόμαστε υπερεκκρίνεται κορτιζόλη, ορμόνη του στρες που αυξάνει την όρεξη. Επίσης τα αγχωμένα άτομα αναπνέουν πιο γρήγορα με αποτέλεσμα υπεραερισμό και φούσκωμα στην κοιλιά. Το στρες μπορεί να οδηγήσει και σε αντίσταση στην ινσουλίνη με αποτέλεσμα να αυξάνεται η όρεξη για γλυκά και λιπαρές τροφές.\nΔιάφορες παθήσεις και ορμονικές διαταραχές:\nα) Ανωμαλίες στην εμμηνορρυσία, όπως στην περίπτωση του συνδρόμου πολυκυστικών ωοθηκών δυσκολεύουν την απώλεια κιλών και χρειάζεται πολύ υπομονή και επιμονή για την επίτευξη του στόχου.\nβ) Ο υποθυρεοειδισμός είναι μια ακόμα περίπτωση ορμονικής διαταραχής στην οποία μειώνεται η παραγωγή ορμονών του θυρεοειδούς με αποτέλεσμα τον μειωμένο μεταβολισμό και την δυσκολία στο αδυνάτισμα.\nγ) Το σύνδρομο ευερέθιστου εντέρου. Όποιος έχει την λεγόμενη σπαστική κολίτιδα με τα έντονα φουσκώματα και τις εναλλαγές από διάρροια σε δυσκοιλιότητα, βλέπει συχνά με απογοήτευση το νούμερο στη ζυγαριά.\nδ) Το ελικοβακτήριο του πυλωρού είναι ένα βακτήριο το οποίο όχι μόνο προκαλεί έλκος αλλά και συμπτώματα όπως μετεωρισμό (φούσκωμα).\nε) Η δυσανεξία στη λακτόζη ή στη γλουτένη επίσης ευθύνονται για την δυσκολία στην απώλεια κιλών αφού δημιουργούν πρηξίματα στην κοιλιά. Επομένως είναι απαραίτητη η επίσκεψη σε γαστρεντερολόγο για να διαπιστωθούν.\nστ) Η αντίσταση στην ινσουλίνη. Η ινσουλίνη είναι η ορμόνη που εκκρίνεται από τα β-κύτταρα του παγκρέατος για να μειωθούν τα επίπεδα της γλυκόζης στο αίμα και να μεταφερθεί η γλυκόζη στα κύτταρα για ενέργεια. Όταν υπάρχει ινσουλινοαντίσταση τα κύτταρα αντιστέκονται στη δράση της ινσουλίνης και το πάγκρεας αναγκάζεται να παράγει μεγαλύτερη ποσότητα αυτής. Τα συμπτώματα που παρατηρούνται, εκτός των άλλων, είναι φουσκώματα, αύξηση βάρους, δυσκολία απώλειας βάρους και συσσώρευση λίπους κυρίως στην περιοχή της κοιλιάς. Όταν διαγνωστεί εγκαίρως από το γιατρό ο οργανισμός ανταποκρίνεται καλύτερα στο αδυνάτισμα.\n-Ο ανεπαρκής ύπνος. Όταν μας λείπει ύπνος ο οργανισμός μας στρεσάρεται, διαταράσσεται η ομαλή έκκριση των ορμονών όπως και της ορμόνης γκρελίνης η οποία αυξάνει την όρεξη. Επομένως αν ξαφνικά αλλάξει το ωράριο του ύπνου σας βελτιώστε το διότι δυσκολεύει την απώλεια βάρους.\n-Ενδέχεται να είστε έγκυος; Αν είστε γυναίκα σε αναπαραγωγική ηλικία και προσπαθείτε για πάνω από μήνα να χάσετε βάρος και δεν τα καταφέρνετε πριν προλάβετε να απελπιστείτε κάνετε υπομονή διότι η καθυστέρηση της εμμήνου ρύσεως μπορεί να προαναγγέλλει το ευχάριστο γεγονός της εγκυμοσύνης.\n-Βρίσκεστε στην εμμηνόπαυση; Η χρονική αυτή περίοδο της ζωής κάθε γυναίκας περιλαμβάνει πλήθος αλλαγών όχι μόνο στην έκκριση ορμονών αλλά και στην ψυχολογία. Είναι το διάστημα που αν δεν προσέξει μπορεί να δυσκολευτεί στο αδυνάτισμα. Χρειάζεται συνδυασμό σωστής διατροφής και φυσικής δραστηριότητας διότι είναι μειωμένος ο μεταβολισμός.\n-Υπάρχουν φάρμακα που ευθύνονται για την δυσκολία στο αδυνάτισμα. Όπως για παράδειγμα τα αντικαταθλιπτικά και τα αγχολυτικά τα οποία μπορεί να αυξήσουν την όρεξη. Επίσης η χορήγηση κορτιζόνης και τα αντισυλληπτικά μπορούν να προκαλέσουν κατακράτηση υγρών. Κάποια από τα αντιδιαβητικά χάπια, τα αντιυπερτασικά ή αντιεπιληπτικά ή ακόμα και τα αντιβιοτικά Όταν η θεραπεία με φάρμακα γίνεται για μεγάλο χρονικό διάστημα και δυσκολεύεστε να χάσετε βάρος να ενημερώνετε τον γιατρό σας.\n-Τέλος, η κληρονομικότητα παίζει το ρόλο της αλλά ας μην επαναπαυόμαστε ότι ευθύνεται εξ’ ολοκλήρου αυτή.\nΕπομένως τα αίτια είναι πολλά αλλά να θυμόμαστε το κυριότερο: Να μην “κολλάμε” στη ζυγαριά αλλά το κλειδί για να λειτουργεί σωστά η θαυμαστή μηχανή του οργανισμού μας είναι η σωστή και εξατομικευμένη διατροφή, άσκηση και θετική σκέψη.


ΚΑΠΕΤΑΝΙΣΣΕΣ: Καθεστώς γαλέρας στα ελληνικά ποντοπόρα πλοία\nΔάφνη 5 Μαρτίου 2012 - 2:46 μ.μ.\nΔεν ξέρω αν είμαι στα καλά μου αλλά δεν με κάνει να θέλω να σταματήσω να ψάχνω δουλειά σε καράβι τίποτα απο τα παραπάνω.Ελπίζω να μην το μετανιώσω και να νιώθω φυλακισμένη στο καράβι!Αν ποτέ βρω κάποιο να δουλέψω!\nΔΑΝΑΗ 5 Μαρτίου 2012 - 7:31 μ.μ.\nΣου εύχομαι, Δάφνη, καλή δύναμη. Θα σου χρειαστεί.\nΔάφνη 21 Μαρτίου 2012 - 5:10 μ.μ.\nSeafarer 22 Μαρτίου 2012 - 8:39 μ.μ.\nChoulio91 24 Αυγούστου 2012 - 4:45 μ.μ.\nΟλα τα παραπανω που ανεφερε η Δαναη ισχυουν....το θεμα ειναι αν εχεις την αντοχη,την ικανοτητα και την θεληση μπορεις να το ακολουθησεις....Εγω ειμαι Δοκιμος Πλοιαρχος στην ΑΕΝ Ασπροπυργου..εκανα και τα 2 μου μπαρκο σε γκαζαδικο...οι συνθηκες που περασαν καποιο χρονικο διαστημα ηταν σαν φυλακη(οταν περασαμε τον κολπο του Αντεν,παντου συρματοπλεγματα)...αλλα ειναι επιλογη μου!κανεις δεν μου ειπε να παω στα καραβια...εγω το διαλεξα....\nΟ καθενας πρεπει να ακολουθει αυτο που του αρεσει και αγαπαει...\nΔΑΝΑΗ 24 Αυγούστου 2012 - 10:38 μ.μ.\nΉταν που λες, Χούλιο 91, κάποτε ένας γραμματικός. Δεν είναι πια. Τον έλεγαν καπετάν Αργύρη. Επώνυμο δε θυμάμαι, καλύτερα. Τον πέτυχα σε ένα καράβι, δόκιμος τότε κι εγώ. Και επίσης με σθεναρή απόφαση να αντέξω τα πάντα γιατί αγαπούσα πολύ το επάγγελμα. Τι σημασία αν ο θεός με έκανε γυναίκα; Ευτυχώς με έκανε χεροδύναμη και αρκετά πεισματάρα. Ήμασταν που λες ένα βράδυ στη Ραστανούρα. Στον Περσικό. Να φορτώσουμε το άγιο λαδάκι να το φέρουμε στην Ευρώπη. Έξω στην κουβέρτα ήμασταν τρεις άνθρωποι όταν μας έδωσαν το οκ για φόρτωση. Ο καπετάν Αργύρης, ένας γερο - ναύτης και η αφεντιά μου, ο δόκιμος δηλαδή. Και πάμε να γυρίσουμε τις βάρδουλες. Να αρχίσει να μπαίνει το πετρέλαιο. Παλιό το καράβι και οι βάρδουλες από την αρμύρα σκουριασμένες. Δυο ναύτες να τις παλεύουν και να μη γυρίζουν... Τότε λοιπόν ο καπετάν Αργύρης, που δε θα πω θεός σχωρέστον, σπρώχνει θυμάμαι πέρα το γεροντάκι. Άστην, του είπε, καράβια δεν ήθελε; Να τις ανοίξει μόνη της!\nΤις άνοιξα, Χούλιο. Πονέσανε τα μπράτσα μου, πήρα και τον κάβουρα, τις άνοιξα. Δικαίωμα σε εκείνον τον παλιάνθρωπο, κι ας είναι και πεθαμένος, δε θέλησα να δώσω. Να πει πως δεν κάνω για τα καράβια. Επιλογή μου δεν ήταν; Όφειλα να αντέξω.\nΠέρασαν από τότε τρεις δεκαετίες. Για τον καπετάν Αργύρη δεν πέρασε ούτε χρόνος. Τον χτύπησε καρκίνος στα νεφρά, έμαθα. Και τον έβγαλαν από το καράβι στα τελευταία του. Εγώ είχα ήδη ξεμπαρκάρει.\nΕίμαι πια πάνω από πενήντα. Μεγαλύτερη από τον καπετάν Αργύρη του τότε. Και με τα μυαλά του τώρα τον κρίνω. Για τη συμπεριφορά του. Και ας είναι και πεθαμένος. Και δεν του δίνω συγχώρεση.\nΑν ήταν πραγματική ανάγκη, μάλιστα. Να ψοφήσω και να τα βγάλω πέρα. Μα δεν ήταν. Ήταν μόνο καψόνι και στριμάρα. Και δίχως κανένα νόημα για την προετοιμασία μου για αξιωματικός. Ήθελε, κι ας μην το πέτυχε, να με ρεζιλέψει. Να με κάνει να πω δεν αντέχω, δεν μπορώ.\nΓια οτιδήποτε στο καράβι είναι ανάγκη, κανένα πρόβλημα. Το καθεστώς γαλέρας όμως δεν αφορά τα αναγκαία. Αλλά τα άλλα. Τα καψόνια. Που ξεκινάνε από τα κόμπλεξ που κουβαλάνε διάφοροι ανώτεροι. Και από τη μαυρίλα της ψυχής τους.


Με τα… ειδικά στο Φάληρο - Στοίχημα - gavros.gr\nΠέμπτη, 16 Σεπτεμβρίου 2021 - 17:09\nTo Stoiximaview προτείνει δυάδα αναμετρήσεων από τον αγώνα του Ολυμπιακού αλλά και της Μονακό, στο Γιουρόπα Λιγκ.\nEuropa League, Ολυμπιακός-Αντβέρπ (22:00): Ώρα Ευρώπης για τον Ολυμπιακό που κάνει πρεμιέρα στο γήπεδό του, απέναντι στον θεωρητικά πιο εύκολο αντίπαλό του στον όμιλο. Πάμε στο ψητό. Οι «ερυθρόλευκοι» έχουν προβληματίσει αρκετά μέχρι στιγμής. Και γιατί στην τελική είναι αρκετά τα ματς που δεν έχουν νικήσει. Δεν νίκησαν σε δύο ματς την Λουντογκόρετς, ήρθαν ισόπαλοι στην Μπρατισλάβα με τη Σλόβαν, έμειναν στο 0-0 με τον Ατρόμητο στο πρωτάθλημα και πήγαμε κουβά για τα καλά σε αυτό το ματς.\nEuropa League, Ολυμπιακός-Αντβέρπ (22:00): Ο Πέδρο Μαρτίνς είναι λογικό να έχει ένα άγχος γι’ αυτό το ματς. Είναι και η Αντβέρπ μια ομάδα ικανή για όλα. Δείχνει να έχει καλό ρυθμό, αλλά έχει και προβλήματα. Βρίσκει γκολ μπροστά, αλλά πίσω στην κακή της βραδιά, μαζεύει. Όπως έγινε στην Κύπρο με την Ομόνοια, όταν ηττήθηκε 4-2. Ανεξάρτητα αν νίκησε 2-0 και πέρασε στα πέναλτι στο Βέλγιο. Πλέον είμαστε σε φάση ομίλων. Ο Ολυμπιακός δεν δείχνει έτοιμος για τον… τρελό ρυθμό. Σαν να μην μπορεί να τον υπηρετήσει, επειδή δοκιμάστηκε και με πολλά προβλήματα, από την ώρα έναρξης της προετοιμασίας του. Κι έχει και άλλα, ακόμη και για την αναμέτρηση στο Καραϊσκάκη, στην ευρωπαϊκή του πρεμιέρα.\nEuropa League, Ολυμπιακός-Αντβέρπ (22:00): Πάμε με την πρώτη μας επιλογή. Παίκτη που έχει την αξία του και είναι πιστός στα ραντεβού του, δεν τον αγνοείς. Ο Γιουσέφ Ελ Αραμπί μπορεί να μην σκόραρε στο πρωτάθλημα, αλλά την προηγούμενη φορά μας πλήρωσε στη Βουλγαρία με τη Λουντογκόρετς. Και το ίδιο θα κάνω και αυτή τη φορά, με τον Ελ Αραμπί να πληρώνει με 2,20 στη Novibet για να σκοράρει. Φάση θα βρει, πιστεύω θα το κάνει. Και αυτή η απόδοση, είναι εξαιρετική. Ως έκπληξη και… τρελή απόδοση, κρατήστε και τον Σισέ στο 9,00. Θα πάρει στημένες φάσεις ο Ολυμπιακός.\nEuropa League, Ολυμπιακός-Αντβέρπ (22:00): Επόμενη επιλογή. Έξυπνη εκτιμώ. Πίεση του Ολυμπιακού αναζητάς και ευκαιρίες. Στη Novibet βρίσκουμε το να έχει ο Ολυμπιακός Over 4,5 σουτ προς την εστία της Αντβέρπ, στο 1,95. Εξαιρετική απόδοση και θα την προτιμήσω, σε ένα βράδυ που η ομάδα του Πέδρο Μαρτίνς «καίγεται» για το τρίποντο.\nΜονακό – Στουρμ Γκρατς (22:00): Η Μονακό θέλει να… μπει σφήνα στη μάχη για τις δύο προνομιούχες θέσεις που δίνουν συνέχεια στο Europa League, με τη Σοσιεδάδ να βρίσκεται ένα… σκαλί πιο πάνω σε ποιότητα και την Αϊντχόφεν να δείχνει ότι μπορεί να κοντράρει στα ίσια τους Γάλλους. Μετά το κακό ξεκίνημα στη Ligue 1 (1-1-3), αφού μάλλον συνέβαλε και η κακή ψυχολογία μετά τον αποκλεισμό από το Τσάμπιονς Λιγκ, η Μονακό θα επιδιώξει να ξεκινήσει με νίκη στο -θεωρητικά- πιο εύκολο ματς που δίνει στον όμιλο.\nΜε παίκτες που μπορούν κάνουν τη διαφορά σε αυτό το επίπεδο, όπως οι Μπεν Γεντέρ, Φόλαν και Φοφάνα και ένα δεμένο -κατά βάση- σύνολο, η Μονακό θα δώσει έμφαση στον θεσμό. Έρχεται από ήττα (0-2) στο τελευταίο παιχνίδι πρωταθλήματος με αντίπαλο τη Μαρσέιγ και θέλει να αντιστρέψει το κλίμα, με καλή εμφάνιση μπροστά στο κοινό της.\nΜονακό – Στουρμ Γκρατς (22:00): Η Στουρμ Γκρατς από την Αυστρία επιστρέφει στους ομίλους ευρωπαϊκής διοργάνωσης ακόμη και… χωρίς ελληνική ομάδα στο ίδιο γκρουπ. Αξίζει να σημειωθεί ότι στις δύο τελευταίες συμμετοχές της σε ομίλους Europa League είχε κληρωθεί με Παναθηναϊκό (2009) και ΑΕΚ (2011), ενώ στην αμέσως προηγούμενη σεζόν που αγωνίστηκε σε φάση ομίλων, αυτή τη φορά στο Τσάμπιονς Λιγκ, είχε κληρωθεί ξανά με τον Παναθηναϊκό (2000), σε όμιλο που συμπλήρωναν οι Μάντσεστερ Γιουνάιτεντ και Βαλένθια!\nΕξασφάλισε τη συμμετοχή της στα προκριματικά του Europa League μέσω της 3ης θέση στο πρωτάθλημα και για να φτάσει μέχρι εδώ απέκλεισε τη Μούρα (5-1 συν.) από τη Σλοβενία. Μετέχει σε έναν απαιτητικό όμιλο στον οποίο ακόμη και η 3η θέση που οδηγεί στο Conference League, μοιάζει… άπιαστη. Στο πρωτάθλημα, επικράτησε στα 4/7 φετινά ματς (4-2-1) σημειώνοντας 16 και δεχόμενη 10 γκολ. Τα αμυντικά κενά υπάρχουν και φανερώνονται ακόμη και σε αναμετρήσεις μέτριας δυσκολίας. Μένει να δούμε τί θα κάνει και αυτή τη φορά!\nΜονακό – Στουρμ Γκρατς (22:00): Η Μονακό γνωρίζει ότι για να έχει ελπίδες πρόκρισης μέσω των δύο πρώτων θέσεων δεν μπορεί να στραβοπατήσει κόντρα στην υποδεέστερη Στουρμ. Η φιλοξενούμενη επιστρέφει σε ομίλους διασυλλογικής διοργάνωσης 10 χρόνια μετά και το άγχος ενδέχεται να την καταβάλλει. Περιμένουμε από τη Μονακό να επικρατήσει χωρίς όμως να δεχτεί γκολ, με το 1 & No/Goal σε απόδοση 2.22 (Stoiximan), να μπαίνει στο παιχνίδι μας.


Δοκιμή: Audi Q8 50 TDI quattro\nNewsauto.gr 9/11/2018 tsiro tsiro\nQ (question) cars: Τα αυτοκίνητα που εμφανισιακά ελάχιστα τραβούν την προσοχή, αλλά στην πραγματικότητα είναι τόσο γρήγορα που σε υποχρεώνουν να αναρωτηθείς τι διάολο ήταν αυτό που σε πέρασε. Το Audi Q8 δεν είναι ένα από αυτά…\nΤου Ντίνου Παπαγιαννόπουλου\nΔιότι με το Q8 με το που το βλέπεις αναρωτιέσαι «τι διάολο είναι αυτό;» με ανυπόκριτο θαυμασμό και απορία συνάμα. Λοιπόν, «αυτό» είναι το Q8 και είναι η πρώτη φορά που δοκιμάζεται στην Ελλάδα – από το CAR φυσικά. Το οποίο Q8, για να αρχίζω σιγά-σιγά να σας βάζω στο νόημα, είναι ένα πολυτελές (εξ ορισμού) SUV coupé, πιο κοντό και χαμηλότερο από το Q7, αλλά συνολικά φαρδύτερο. Και σαφώς πιο εντυπωσιακό εμφανισιακά. Παρότι αυτή η μόδα των κουπέ SUV εξακολουθεί να με βρίσκει μαγκωμένο, η αγορά δείχνει ότι δεν συμμερίζεται τις αντιρρήσεις μου και τα έχει υποδεχτεί ασμένως. Λογικό από μια άποψη: ο οπτικός αντίκτυπος που έχουν είναι ανάλογος με μιας ορχήστρας με χάλκινα που κάνει βόλτα στο κέντρο της πόλης. Δεν έχει σημασία αν είναι συντονισμένη, θα τραβήξει την προσοχή. Συνήθως η συγκεκριμένη ενορχήστρωση έχει προβλήματα. Δεν έχει σωστή αντίστιξη. Μπερδεύει τα κλειδιά, τις κλίμακες, δεν βρίσκει πατήματα στις συγχορδίες και στις αναστροφές τους.\nΠώς να συνδυάσεις θηριώδη αμαξώματα με μεγάλη απόσταση από το έδαφος και αντικειμενικά διαφορετική αποστολή με γραμμές που να παραπέμπουν σε κουπέ αυτοκίνητα χωρίς να καταλήξεις σε ένα ελαφρώς (ή και βαρέως) γκροτέσκο αποτέλεσμα; Υπάρχουν μεγάλα και ακριβά κουπέ SUV που -στα μάτια μου τουλάχιστον- αντικατοπτρίζουν μια σχεδόν προκλητική επίδειξη δια της υπερβολής. Τα συγκεκριμένα, βέβαια, είναι και τα πιο επιτυχημένα. Διότι μάλλον κατανοούν τη δύναμη της φιλοδοξίας ή της ματαιοδοξίας. Αλλά το Q8 οφείλω να ομολογήσω ότι δεν ανήκει σε αυτές τις περιπτώσεις. Όχι ότι δεν είναι μεγάλο. Για την ακρίβεια, βρίσκεται στο όριο του θηριώδους: Έχει μήκος 4,986 m, πλάτος 1,995 m και ύψος 1,705 m. Το, δε, μεταξόνιο του αγγίζει τα 3 μέτρα (2.995 mm). Ωστόσο οι σχεδιαστές της Audi έχουν πετύχει κάτι σπάνιο: το Q8 είναι μυώδες αλλά και αξιοθαύμαστα εκλεπτυσμένο. Έχει σωστές αναλογίες και δεν συγκεντρώνει τις μάζες του σε συγκεκριμένα σημεία παρά τις διαχέει με ομοιόμορφο τρόπο. Τα στοιχεία εντυπωσιασμού είναι σωστά ενσωματωμένα και εξυπηρετούν το σύνολο. Είναι αυτό ακριβώς το σύνολο που μαγνητίζει τη ματιά σου. Ο θαυμασμός γίνεται ανυπόκριτος και όχι «υποχρεωτικός». Το κυριότερο, όμως, είναι ότι οι πιο μυημένοι θα διακρίνουν ευθύς αμέσως τον σχεδιαστικό απόηχο του πρώτου, εμβληματικού πλέον, Quattro. Οσοι διαβάζετε τώρα, κάντε τον κόπο να γκουγκλάρετε «Ur.Quattro» και θα καταλάβετε τι εννοώ. To Q8 είναι αυτή τη στιγμή, κατά τη γνώμη μου, το ομορφότερο Audi και το πιο όμορφο SUV στην κατηγορία του. Χαώδης η αισθητική διαφορά του από τον «δεινόσαυρο» σε διαστάσεις και όψη Q7. Η τεράστια μάσκα που προεξέχει, οι πολλές ευθείες γραμμές, οι έντονες ακμές, η γραμμή της οροφής που σβήνει με γλυκό τρόπο και δεν κατακρημνίζεται, θυσία στον βωμό της «κουπεδοποίησης», το τεράστιο ίχνος του στον δρόμο, με τους θηριώδεις τροχούς των 21” ακροβολισμένους στις άκρες του αμαξώματος. Πρόκειται για ένα αυτοκίνητο που ξεχωρίζει και επιβάλλεται όχι τόσο δια του όγκου του ή της macho εμφάνισης, αλλά κυρίως από το συνολικά επιβλητικό και ραφιναρισμένο παρουσιαστικό του. Πετυχαίνει, όντως, να μην περνάς απαρατήρητος ούτε στο 3ο υπόγειο του γκαράζ, αλλά δεν εκφοβίζει. Αντιθέτως βγάζει μια ξεκάθαρα φουτουριστική αύρα. Και αυτή, κατά τη γνώμη μου, είναι η πιο σημαντική συνεισφορά των σχεδιαστών. Το Q8, κοντολογίς, είναι σαφώς πιο ενδιαφέρον και ρηξικέλευθο και από την BMW X6 και από τη Mercedes GLE Coupé και από την ομογάλακτη Porsche Cayenne.\n© Παρέχεται από: PROTO THEMA S.A. Audi-Q8-inter-tsiro-640\nΙσχύει το ίδιο και σε άλλους τομείς; Τι γίνεται στο εσωτερικό, για παράδειγμα; Λοιπόν, το εσωτερικό μπορεί να σε κάνει να ξεμείνεις από επιθετικούς προσδιορισμούς. Παγιώνει την εξωτερική σχεδιαστική υπέρβαση ή μάλλον τη συμπληρώνει με έναν πολύ εύστοχο και διορατικό τρόπο. Οι οριζόντιες γραμμές, οι αεραγωγοί που (φαίνονται σαν να) διατρέχουν όλο το πλάτος του ταμπλό, η μείξη υλικών όπως το δέρμα, το σφυρήλατο αλουμίνιο, τα κορυφαίας ποιότητας πλαστικά, ακόμα και η διακριτική και διακριτή μυρωδιά, σε τοποθετούν σε ένα περιβάλλον που πρωτίστως σε απομονώνει από το εξωτερικό περιβάλλον. Η ησυχία είναι σχεδόν εκκωφαντική. Οι άνθρωποι έχουν κάνει σοβαρή δουλειά με την ηχομόνωση. Για παράδειγμα, το παρμπρίζ έχει διπλή επίστρωση, ενώ ο συντελεστής οπισθέλκουσας είναι ένα αξιοπρεπέστατο για τον χαρακτήρα του αυτοκινήτου cd:0.34. Η ποιότητα κατασκευής είναι απλώς κορυφαία. Νομίζεις ότι μπροστά σου δεν έχεις συναρμολογημένα κομμάτια, αλλά ένα σμιλεμένο ταμπλό πάνω σε ένα ενιαίο κομμάτι. Αυτό, όμως, που ουσιαστικά διαφοροποιεί το εσωτερικό του Q8 είναι αυτή η αύρα της προχωρημένης τεχνολογίας που αποπνέει.\nΗ Audi έχει τοποθετήσει το πιο πρόσφατο εξελικτικό στάδιο της πλατφόρμας διεπαφής, το MMI touch response. Δεν πρόκειται βέβαια για την πρεμιέρα του συστήματος. Αυτή έγινε το 2017 στο A8 και σταδιακά εφαρμόστηκε και σε άλλο μοντέλα, όπως το A7. Οι Η κεντρική οθόνη στην κεντρική κονσόλα, με διαγώνιο 10,1” και τεχνολογία black panel, εκτός από το φαίνεσθαι, εξυπηρετεί και ελέγχει το μεγαλύτερο μέρος των λειτουργιών του Q8. Και όταν δεν λειτουργεί «χάνεται» κάτω από τη λακαριστή μαύρη οθόνη. Αλλά το θέμα είναι ότι όταν λειτουργεί το κάνει με αξιοσημείωτη προσήνεια προς τον χρήστη.\n© Παρέχεται από: PROTO THEMA S.A. Audi-Q8-tsiro-530\nΗ ανάλυση της οθόνης, κατ’ αρχάς, που φτάνει τα 1.540×720 pixels. Έπειτα η καλή ομαδοποίηση των διαφόρων λειτουργιών (πλοήγηση, media, έλεγχος των λειτουργιών του αυτοκινήτου, όπως τα διάφορα οδηγικά προγράμματα κ.ά.). Αλλά προπαντός η απτική της λειτουργία. Όταν ακουμπάς με το δάχτυλο την οθόνη, αυτή δεν ενεργοποιεί απευθείας την επιλογή σου. Πρέπει να ακουστεί ένα χαρακτηριστικό κλικ, όπως θα γινόταν με έναν φυσικό διακόπτη ή πλήκτρο. Αυτός ο μηχανικός παλμός βεβαιώνει τον οδηγό ότι επέλεξε το σωστό κουμπί χωρίς να χρειαστεί να πάρει τα μάτια του από τον δρόμο.\nΗ οθόνη ακριβώς από κάτω είναι επίσης απτική, με διαγώνιο 8,6” και ελέγχει τον 4ζωνικό κλιματισμό. Μετατρέπεται όμως και σε οθόνη γραφής με το δάχτυλο ή με εικονικό keyboard. Το όλο σύστημα είναι τόσο πυκνό σε πληροφόρηση και στοιχεία που χρειάζεται να του αφιερώσεις χρόνο για να το μάθεις και να εκμεταλλευτείς όλο το εύρος των δυνατοτήτων του. Το ευχάριστο είναι ότι μπαίνεις στη λογική αρκετά γρήγορα. Φυσικά ο πίνακας οργάνων είναι και αυτός ψηφιακός, με διαμόρφωση της διάταξης κατά το δοκούν. Και ασφαλώς ο εξοπλισμός είναι όσο συβαριτικός οφείλει να είναι σε ένα τέτοιο αυτοκίνητο. Από το Bang & Olufsen ηχοσύστημα με τα 23 ηχεία μέχρι τα ηλεκτρικά ρυθμιζόμενα, θερμαινόμενα και ψυχόμενα καθίσματα. Όσο για τους χώρους, εντάξει, μιλάμε για ένα μεταξόνιο στα 3 μέτρα, πόσο κακοί θα μπορούσαν να είναι; Η διαφορά του Q8 με άλλα κουπέ SUV είναι ότι εδώ οι πίσω επιβάτες δεν βιώνουν την κλειστοφοβική ατμόσφαιρα που επιβάλλουν οι φαρδιές πίσω κολόνες και η κεκλιμένη οροφή. Κοντολογίς, δύο άνθρωποι μπορούν να καθίσουν, όπως σε μια λιμουζίνα, ενώ και ένας τρίτος δεν θα αισθανθεί ανεπιθύμητος, δεδομένου και του επαρκέστατου (sic) πλάτους του αυτοκινήτου. Πάντως τα 605 lt του χώρου αποσκευών δεν φαντάζουν πολλά, κάτι που οφείλεται ασφαλώς στην κλίση της πόρτας και τον περιορισμό του ύψους. Να σημειώσουμε ωστόσο ότι τα πίσω καθίσματα έχουν τη δυνατότητα μετακίνησης εμπρός – πίσω.\nΤο αμάξωμα του νέου Q8 είναι χτισμένο πάνω στο πλαίσιο ASF (Audi Space Frame) και αποτελείται από διαφορετικά υλικά, κυρίως αλουμίνιο και θερμικά επεξεργασμένο χάλυβα. Παρά το γεγονός ότι ένα ικανό ποσοστό της ανάρτησης (15%), όπως οι βάσεις των γονάτων και τα υποπλαίσια, αλλά και πολλά μέρη του αμαξώματος (τα πλαϊνά πάνελ, η οροφή, όλες οι πόρτες και τα εμπρός φτερά) είναι κατασκευασμένα από αλουμίνιο, το Q8 με τον 3λιτρο V6 ντίζελ (50 TDI σύμφωνα με τη νέα ονοματοδοσία της Audi) φτάνει αισίως στα 2.145 kg.\nΣχετικά ελαφρύς για τα κυβικά του (190 kg), με κούφιους εκκεντροφόρους, ξεχωριστά κυκλώματα ψύξης για τον στροφαλοφόρο και τις κυλινδροκεφαλές και δύο τουρμπίνες με υπερπλήρωση μέχρι 2,0 bar, ο 3.0 TDI αποδίδει 286 PS και 61,2 kgm ροπής μεταξύ 2.250 και 3.250 rpm. Η Audi δίνει μέση κατανάλωση 6,8 lt/100 km, αλλά η πραγματική ζωή έχει άλλη άποψη: υπολογίστε κοντά στα 11,2 lt/100 km για να είστε μέσα. Η κίνηση μεταδίδεται μέσω ενός αυτόματου κιβωτίου οχτώ σχέσεων στον προαναφερθέντα κεντρικό συμπλέκτη, ο οποίος σε κανονικές συνθήκες μοιράζει τη ροπή 40:60 εμπρός – πίσω. Ανάλογα με τις ανάγκες, η ροπή μπορεί να φτάσει στο 70% μπροστά ή μέχρι το 85% στους πίσω τροχούς. Δεν μπορείς να παραπονεθείς για τη διαθέσιμη δύναμη. Παρά το αυξημένο βάρος του, το Q8 ακουμπάει πάνω στη μεγάλη ροπή του κινητήρα και την πλήρη εκμετάλλευσή της από το πυκνό κιβώτιο και πηγαίνει αέρα. Κάποιες φορές μάλιστα παρασύρεσαι και φτάνεις με περισσότερα km/h απ’ όσα θα ήθελες στη στροφή. Το κιβώτιο κάποιες φορές είναι λίγο νευρικό στις αλλαγές, αλλά συνολικά δουλεύει πιο ομαλά από το διπλοσύμπλεκτο S tronic.\n© Παρέχεται από: PROTO THEMA S.A. Audi-Q8-tsiro-640\nΤο Q8 μοιάζει, όντως, με υπερυψωμένο, μεταμοντέρνο Quattro. Όσο το έβλεπα τόσο αναγνώριζα τις αναλογίες. Ή μπορεί να ήταν και αυθυποβολή. Οι 22 πόντοι απόστασης από το έδαφος, πάντως, είναι απολύτως πραγματικοί. Οι εκδόσεις με αερανάρτηση χαμηλώνουν κατά 1,5 cm, αλλά η απόσταση μπορεί να αυξομειωθεί κατά 90 mm και να φτάσει στα 254 mm στο μέγιστο. Θα μου πείτε και που να το πας με τροχούς 21”. Είναι σαν το επιχείρημα όλων όσοι ζούμε στην Αθήνα: «Μπορώ να βγω όποτε θέλω και να πάω οπουδήποτε». Δεν βγαίνεις σχεδόν ποτέ. Έχεις τη δυνατότητα αλλά όχι τη βούληση. Η τετρακίνηση με το μηχανικό κεντρικό διαφορικό, η αερανάρτηση, τα ειδικά οδηγικά προγράμματα offroad και allroad του Q8 έχουν τη δυνατότητα. Τη βούληση περιμένουν.\nΑσφαλώς όμως δεν είναι αυτός ο προορισμός του Q8. Πρόκειται για ένα αυτοκίνητο υψηλού πρεστίζ που μπορεί να σε κατεβάσει ατσαλάκωτο μετά από εκατοντάδες χιλιόμετρα. Μπορεί ακόμα να χρησιμεύει και ως ένας χώρος αναστοχασμού όσο είσαι κολλημένος στην κίνηση της πόλης. Διότι σε αυτή την περίπτωση επιλέγεις το traffic jam assist, που ακολουθεί σαν πιστός σκύλος την κίνηση, φρενάρει και σταματάει μόνο του και επανεκκινεί για να συρθεί στα επόμενα λίγα μέτρα, ενώ φροντίζει να σε διατηρεί στη λωρίδα σου. Τότε μπορείς να βολευτείς στο αναπαυτικό δερμάτινο κάθισμα και να ασχοληθείς με τις δεκάδες επιλογές συνδεσιμότητας που σου παρέχει ή απλώς να σκέφτεσαι τη μάλλον άνετη ζωή σου, αφού έχεις μπορέσει να εκταμιεύσεις τα 96.360 ευρώ που χρειάζονται ως τιμή εκκίνησης αγοράς. Το συγκεκριμένο, με τον δεδομένο εξοπλισμό (η αερανάρτηση, ας πούμε, ανήκει στον επιπλέον εξοπλισμό), υπερβαίνει κατά πολύ το τριψήφιο νούμερο. Θα πρέπει βέβαια να προσέξεις να μην μπλεχτείς αργότερα σε στενά διότι το Q8 με το πλάτος του και τα 13,3 μέτρα κύκλου στροφής τα αντιπαθεί σφόδρα.\n© Παρέχεται από: PROTO THEMA S.A. Q8 extra\nΠρακτικά όλα τα παραπάνω σημαίνουν ότι το Q8 σου βγάζει μια αίσθηση οδοστρωτήρα. Μπορείς να ταξιδέψεις με εξαιρετική ευθυβολία και άνεση, με τον V6 ντίζελ να γουργουρίζει κάπου στο βάθος. Οποιαδήποτε δυσκολία αντιμετωπίζεται με αταραξία Βούδα: οι καμπές πρακτικά δεν υπάρχουν, το ίδιο και οι υψομετρικές διαφορές, ενώ η ανάρτηση απομονώνει οποιαδήποτε ανωμαλία. Μόνο στις πολύ υψηλές ταχύτητες περνάει ένας αεροδυναμικός θόρυβος από τα δίχως πλαίσια παράθυρα. Θα πρότεινα επίσης να μη διαλέξετε το πρόγραμμα comfort, πρώτον, διότι οι διαφορές με το dynamic σε καλό οδόστρωμα πρακτικά είναι μη εντοπίσιμες και, δεύτερον, διότι με το πρώτο πρόγραμμα να ορίζει τον αλγόριθμο της αερανάρτησης κάποιες τάσεις πλεύσης σε συνεχόμενες ταλαντώσεις δεν θα τις αποφύγεις. Στην πόλη, βέβαια, με το comfort ή το efficiency κουμπωμένο νομίζεις ότι έχουν γίνει έργα οδοποιίας και έχουν στρωθεί με φρέσκια άσφαλτο όλοι οι δρόμοι. Οι πιο παρατηρητικοί θα έχετε προσέξει ότι ήδη ανέφερα έξι προγράμματα που παραμετροποιούν τις λειτουργίες του κινητήρα, του συστήματος διεύθυνσης, του κιβωτίου και της ανάρτησης. Υπάρχει άλλο ένα το auto, το οποίο μάλλον είναι και το προτιμότερο γενικά. Αλλά στο επαρχιακό δίκτυο το dynamic είναι σχεδόν μονόδρομος. Η ανάρτηση σφίγγει αρκετά για να διαχειριστεί το μεγάλο βάρος. Τη βοηθά αρκετά και το σύστημα wheel-selective torque control, που φρενάρει ελαφρά τους εσωτερικούς τροχούς μέσα στη στροφή και κάπως έτσι το Q8 κινείται με έναν πολύ καλό ρυθμό για τον όγκο του. Πολλή αίσθηση από το τιμόνι δεν θα βρεις και σε πιο στενά κομμάτια με συνεχείς μεταφορές βάρους είναι ξεκάθαρο ότι δυσανασχετεί, αλλά η γενική εικόνα είναι θετική. Αρκεί να έχεις στο μυαλό σου το είδος του αυτοκινήτου. Εκτός δρόμου, τώρα, οι τεράστιοι τροχοί με τα φουλ ασφάλτινα λάστιχα δεν αφήνουν πολλά περιθώρια, αλλά οι δυνατότητες είναι φανερό ότι υπάρχουν. Η αερανάρτηση καταπίνει και τις πιο δύσκολες ανωμαλίες, η απόσταση από το έδαφος είναι αντικειμενικά μεγάλη και η τετρακίνηση δεν χαζεύει. Σε καλό πατημένο χώμα το Q8 μπορεί να ταξιδέψει με το πλάι χωρίς να κάνει «κιχ», έτσι για να τιμήσει το ένδοξο αγωνιστικό παρελθόν.\nΜου άρεσε το Q8, δεν το κρύβω. Πρόκειται για ένα ψαγμένο από κάθε άποψη SUV με δυναμική αλλά όχι χυδαία εμφάνιση, με κορυφαία ποιότητα και τεχνολογία που σε κάποια σημεία ορίζει τις εξελίξεις. Προφανώς είναι ακριβό. Αλλά το κοινό στο οποίο απευθύνεται, ένα κοινό προφανώς ευκατάστατο, με ροπή προς τη νεωτερικότητα θα βρει πολλά σημεία που θα εκτιμήσει.\nΚινητήρας: 2.967 cc\nΙσχύς: 286ps /5.000 rpm\nΡοπή: 61,2 kgm/2.250-3.250 rpm\nΚιβώτιο: Αυτόματο, 8 σχέσεων\nΕπιτάχυνση 0-100 km/h: 6.3 sec\nΤελική ταχύτητα: 245 km/h\nΜεικτή κατανάλωση: 11,2\nΕκπομπές CO2: 178\nΒάρος: 2.145 kg\nΔιαστάσεις (Μ/Π/Υ): 4.986/1.995/1.705 mm\nΜεταξόνιο: 2.995 mm\nΧώρος αποσκευών: 605 lt\nΤιμή: Από 96.360 ευρώ\nΈνα πρωτότυπο Honda Civic Type R σε εντατικές δοκιμές\nΟδηγούμε τo μονοθέσιο kartcross της Speedcar\nΗ DBS Superleggera Volante, η ταχύτερη Aston Martin με ανοιχτή οροφή


Επιστροφή στις πτωτικές τάσεις για το Χρηματιστήριο Αθηνών | istioforos news\n0 0 27 Αυγούστου 2020 - 6:24 μ.μ.\nΉπιες πτωτικές τάσεις επικράτησαν στη σημερινή (27/08) συνεδρίαση του Χρηματιστηρίου Αθηνών, με την αγορά να υποχωρεί προς τα επίπεδα των 630 μονάδων.\nΑπό την υψηλή κεφαλαιοποίηση ξεχώρισαν οι μετοχές της Πειραιώς, της Τέρνα Ενεργειακή, της Aegean Airlines και της Coca Cola HBC, ενώ πιέστηκαν οι μετοχές της Eurobank και της Μυτιληναίος.\nO Γενικός Δείκτης Τιμών έκλεισε στις 633,09 μονάδες, σημειώνοντας πτώση 0,43%.\nΗ αξία των συναλλαγών ανήλθε στα 31,023 εκατ. ευρώ, ενώ διακινήθηκαν 11.072.109 μετοχές.\nΟ δείκτης υψηλής κεφαλαιοποίησης σημείωσε πτώση σε ποσοστό 0,61%, ενώ ο δείκτης της μεσαίας κεφαλαιοποίησης υποχώρησε σε ποσοστό 0,51%.\nΑπό τις μετοχές της υψηλής κεφαλαιοποίησης, τη μεγαλύτερη άνοδο κατέγραψαν οι μετοχές της Πειραιώς (+1,49%), της Τέρνα Ενεργειακή (+1,19%), της Aegean Airlines (+0,85%) και της Coca Cola HBC (+0,81%). Αντιθέτως, τη μεγαλύτερη πτώση σημείωσαν οι μετοχές της Eurobank (-3,11%) και της Μυτιληναίος (-2,14%).\nΑπό τους επιμέρους δείκτες, άνοδο σημείωσαν οι δείκτες της Υγείας (+6,07%) και των Τροφίμων (+0,77%), ενώ τις μεγαλύτερες απώλειες σημείωσαν οι δείκτες των Ταξιδιών (-1,95%) και των Βιομηχανικών Προϊόντων (-1,68%).\nΤον μεγαλύτερο όγκο συναλλαγών παρουσίασαν η Eurobank και η Alpha Bank διακινώντας 2.128.057 και 2.095.087 μετοχές, αντιστοίχως.\nΤη μεγαλύτερη αξία συναλλαγών σημείωσαν ο ΟΤΕ με 10,015 εκατ. ευρώ και η ΔΕΗ με 4,800 εκατ. ευρώ.\nΑνοδικά κινήθηκαν 36 μετοχές, 58 πτωτικά και 19 παρέμειναν σταθερές.\nΤη μεγαλύτερη άνοδο σημείωσαν οι μετοχές: Τζιρακιάν (κ) +8,05% και ΙΑΣΩ +7,00%, ενώ τη μεγαλύτερη πτώση κατέγραψαν οι μετοχές: Αγροτικός Οίκος Σπύρου -10,66% και ΕΛΓΕΚΑ -5,88%.\nistioforos news: Επιστροφή στις πτωτικές τάσεις για το Χρηματιστήριο Αθηνών


Η εξέλιξη των διαπραγματεύσεων για την ανάπτυξη του διατλαντικού εμπορίου (Εμμανουέλα Πετράκη, ΜΑ Διεθνών και Ευρωπαϊκών Οικονομικών Σπουδών) | Διακόνημα\nΗ εξέλιξη των διαπραγματεύσεων για την ανάπτυξη του διατλαντικού εμπορίου (Εμμανουέλα Πετράκη, ΜΑ Διεθνών και Ευρωπαϊκών Οικονομικών Σπουδών)\n[Προηγούμενη δημοσίευση: http://www.pemptousia.gr/?p=162939]\n3.2.2 Οι εξελίξεις την περίοδο 2014-2015\nΤο 2013, η έναρξη των διαπραγματεύσεων της ΤΤΙΡ έθεσε ένα φιλόδοξο στόχο για τη διατλαντική συνεργασία. Το 2014, οι συνομιλίες επικεντρώθηκαν στην τυποποίηση των κανονισμών αν και φάνηκε να είναι πιο αργές και δύσκολες από το αναμενόμενο. Οι δημοσκοπήσεις στην Ευρώπη έδειχναν ότι η πλειοψηφία υποστήριζε μια εμπορική συμφωνία σε γενικές γραμμές, αλλά διαφωνούσε με επιμέρους συμβιβασμούς, όπως τα κοινά πρότυπα για τα αυτοκίνητα ή τα τρόφιμα και το σύστημα επίλυσης διαφορών επενδυτών-κράτους. Ακόμα, η μυστικότητα των διαπραγματεύσεων τροφοδότησε τον αντίλογο χωρίς αποτελεσματική διάψευση. Επιπλέον, η οικονομική στασιμότητα ενίσχυσε λαϊκιστικά κόμματα που μάχονται κατά της παγκοσμιοποίησης, ενώ μια εμπορική καινοτομία παρέμενε ζωτικής σημασίας για την ευρωπαϊκή ανάκαμψη. Στο στάδιο αυτό οι κυβερνήσεις της Γερμανίας, της Ιρλανδίας, της Ιταλίας, των Κάτω Χώρων, της Πολωνίας, της Πορτογαλίας, της Σουηδίας και του Ηνωμένου Βασίλειου εργάστηκαν σκληρότερα προς το συμφέρον διατήρησης των συνομιλιών.\nΣτις ΗΠΑ, ο Πρόεδρος Obama αναφέρθηκε μόνο εν παρόδω στην TTIP που τέθηκε σε δεύτερη μοίρα για το υπόλοιπο του έτους, ίσως επειδή δεν ήταν δημοφιλής στο κόμμα του εν όψει των επερχόμενων εκλογών. Εδώ αξίζει να σημειωθεί ότι, η μοίρα της ΤΤΙΡ συνδέεται με την TPP, η οποία αν και βρισκόταν σε πιο προηγμένο στάδιο διαπραγμάτευσης αντιμετώπιζε επίσης δυσκολίες. Αν η TPP αποτύχει, η ΤΤΙΡ θα είναι πιο δύσκολο να επικυρωθεί. Τελικά, η πρόκληση για τη συμφωνία ήταν η ίδια και στις δύο πλευρές του Ατλαντικού, δηλαδή η προώθηση της παγκοσμιοποίησης σε μια εποχή οικονομικής δυσπραγίας (Dennison et al., 2015).\nΟ διάλογος συνεχίστηκε καθόλη τη διάρκεια του 2015, αν και προέκυψαν εμπόδια. Πιο συγκεκριμένα τον Ιούλιο, το Κοινοβούλιο εξέδωσε ψήφισμα που υποστηρίζει την ΤΤΙΡ αλλά απορρίπτει την ένταξη του Investor-state dispute settlement (ISDS) στη συμφωνία. Έτσι το Σεπτέμβριο, η Επιτροπή πρότεινε ένα Investment Court System (ICS) για να το αντικαταστήσει. Στις ΗΠΑ επικρατούσε η άποψη ότι το σκάνδαλο των εκπομπών της Volkswagen μπορεί να δώσει στη συμφωνία περισσότερη ώθηση, δικαιώνοντας την αμερικανική θέση ότι οι κανονισμοί της είναι ανώτεροι των ευρωπαϊκών. Ωστόσο, πολλοί στην Ευρώπη πιστεύουν ότι το σκάνδαλο υπονομεύει περαιτέρω την εμπιστοσύνη στην ικανότητα των κυβερνήσεων να ρυθμίσουν τη βιομηχανία, και θα μπορούσε να αυξήσει την αντίθεση στην ΤΤΙΡ.\nΒεβαίως, υπήρξαν και θετικές εξελίξεις. Το 2015 η αμερικανική Αρχή Προώθησης Εμπορίου (Trade Promotion Authority TPA) επέτρεψε την εφαρμογή του «fast-track» στην ΤΤΙΡ. Το «fast-track» είναι μια ταχεία διαδικασία που επιτρέπει η νομοθεσία για την εφαρμογής μιας εμπορικής συμφωνίας που πρόκειται να περάσει από το Κογκρέσο, να διεξαχθεί με βάση ψηφοφορία ναι ή όχι. Με άλλα λόγια, το Κογκρέσο παραιτείται από το δικαίωμά του να ζητήσει τροποποιήσεις. Η διαδικασία αυτή χορηγείται μόνον εφόσον η εμπορική συμφωνία είναι σύμφωνη με τις ουσιαστικές και διαδικαστικές απαιτήσεις που προβλέπει η ΤΡΑ. Οι απαιτήσεις αυτές ορίζουν τους βασικούς σκοπούς που πρέπει να υπηρετεί η συμφωνία, αποτελώντας ένα είδος ευρείας διαπραγματευτικής εντολής προς τους Αμερικανούς διαπραγματευτές. Αν και δεν είναι τόσο λεπτομερής όσο η διαπραγματευτική εντολή που έχει λάβει η Επιτροπή για την ΤΤΙΡ, αξίζει να σημειωθεί ότι μόλις τεθεί σε ισχύ ενδεχομένως να περιορίσει τη διαπραγματευτική ικανότητα των ΗΠΑ. Παράλληλα, το Γραφείο του Εκπροσώπου Εμπορίου των ΗΠΑ (Office of the United States Trade Representative USTR) θα μπορούσε να χρησιμοποιήσει τις απαιτήσεις της ΤΡΑ για να ασκήσει περαιτέρω πίεση στις συνομιλίες (Dennison et al., 2016).\n3.2.3 Κοινή γνώμη και ΤΤΙΡ\nΌπως ήταν αναμενόμενο, η ΤΤΙΡ έχει προσελκύσει την προσοχή του κοινού. Μια έρευνα του Ευρωβαρόμετρου για την περίοδο 2014-2015 παρατήρησε ότι η υποστήριξη της συμφωνίας ποικίλλει σε μεγάλο βαθμό μεταξύ των κρατών-μελών, γεγονός που δυσκολεύει το έργο της Επιτροπής κατά τις διαπραγματεύσεις. Στη Γερμανία, την Αυστρία, το Λουξεμβούργο και τη Σλοβενία το επίπεδο υποστήριξης είναι κάτω από 50%. Το 2015, η υποστήριξη για την ΤΤΙΡ μειώθηκε στο Βέλγιο και τις Κάτω Χώρες περισσότερο από 10% συγκριτικά με το 2014. Επίσης υπήρξε αύξηση της αντίθεσης στη Γαλλία, την Ισπανία, και ακόμη και το ΗΒ, που αποτελεί παραδοσιακά τον ισχυρότερο σύμμαχο του διατλαντισμού. Η συμφωνία φαίνεται να αποτελεί για πολλούς σύμβολο εμβάθυνσης των κοινωνικών χασμάτων, «υπέρ-παγκοσμιοποίησης» και υποταγής των δημόσιων αγαθών στα εταιρικά κέρδη. Ωστόσο, η συνολική στήριξη στην ΕΕ μειώθηκε μόνο ελαφρώς από 58% το 2014 σε 56% το 2015. Στο σημείο αυτό πρέπει να σημειωθεί ότι η στήριξη των επιμέρους κρατών-μελών εξαρτάται από τις διαφορετικές επιδιώξεις του καθενός (Dullien et al., 2015).\nΟι διαδοχικές έρευνες επικεντρώνονται στη Γερμανία. Αναλυτικότερα, το 2014 και το 2015 στις ΗΠΑ τα ποσοστά υπέρ της ΤΤΙΡ ήταν γύρω στο 50%, ενώ στη Γερμανία το αντίστοιχο ποσοστό μειώθηκε από 55% το 2014, σε 41% το 2015. Η μελέτη διαπίστωσε ότι ενώ στις ΗΠΑ ο σκεπτικισμός αφορούσε τις επιπτώσεις της συμφωνίας στις θέσεις εργασίας, το 61% των Γερμανών φοβούνται, αντίθετα, ότι η ΤΤΙΡ θα μειώσει τα κανονιστικά πρότυπα. Άλλα ζητήματα που εγείρει η ευρωπαϊκή κοινή γνώμη αφορούν τη διαφάνεια των διαπραγματεύσεων και τις πιθανές επιπτώσεις στις δημόσιες υπηρεσίες όπως η Εθνική Υπηρεσία Υγείας στο ΗΒ, τον οπτικοακουστικό τομέα, τα περιβαλλοντικά πρότυπα και τα γεωργικά προϊόντα.\nΣτην άλλη πλευρά του Ατλαντικού, η έρευνα του Pew Research Centre βρίσκει τους Αμερικανούς να είναι ως επί το πλείστον υπέρ μιας εμπορικής συμφωνίας με την ΕΕ (53% των Αμερικανών θεωρεί μια εμπορική συμφωνία μεταξύ ΕΕ και ΗΠΑ «καλή»). Ωστόσο, οι αντι-εμπορικές συζητήσεις μαστίζουν τις προεκλογικές εκστρατείες για την αμερικανική προεδρία. Βέβαια, η ΤΤΙΡ δεν είναι στο επίκεντρο των συζητήσεων, αλλά η TPP παραμένει η πλέον αμφιλεγόμενη συμφωνία εμπορίου στις ΗΠΑ, κυρίως λόγω του φόβου απώλειας θέσεων εργασίας από χώρες της Ασίας (EPRS, 2016).


Επίσημη κρούση στη Σεντ Ετιέν για Τράουκο έκανε ο Ολυμπιακός - Αυτή είναι η εναλλακτική λύση | Filathlos.gr | Το Εγκυρότερο Αθλητικό Blog!\nΣάκχοφ: «Μεγάλη ομάδα η ΑΕΚ, στόχος μας να κατακτήσουμε τίτλους» (ΦΩΤΟ)\nΣτην Άσκολι ο Αυλωνίτης!\nΠέντε παίκτες του Ολυμπιακού κλήθηκαν στις εθνικές τους ομάδες!\nΟ Ολυμπιακός βρίσκεται σε αναζήτηση αριστερού μπακ. Όχι μόνο επειδή ο Κώστας Τσιμίκας βρίσκεται σε διαδικασία πώλησης, με μεγάλες ομάδες του εξωτερικού να τον έχουν στο στόχαστρό τους. Αλλά και επειδή δεν είναι ακόμη γνωστό πότε θα επιστρέψει στη δράση ο Λεονάρντο Κούτρης, μετά τη ρήξη πρόσθιου χιαστού που υπέστη τον περασμένο Φεβρουάριο. Με το όνομα του Μιγκέλ Τράουκο να βρίσκεται στην πρώτη θέση της λίστας. Και όχι μόνο…\nΟ Ολυμπιακός προχωράει τις συζητήσεις για τον Τράουκο. Ήδη έγινε επίσημου κρούση στη Σεντ Ετιέν και ξεκίνησαν οι συζητήσεις για την τιμή πώλησης του ποδοσφαιριστή. Επιβεβαιώνοντας πως, υπάρχει ήδη το «πράσινο φως» για τον 26χρονο διεθνή μπακ με την εθνική Περού.\nΟι πληροφορίες αναφέρουν ότι ο Ολυμπιακός ουσιαστικά τα έχει βρει με την πλευρά του ποδοσφαιριστή. Για να το θέσουμε πιο σωστά, έχει πλήρη εικόνα των απαιτήσεων του παίκτη και είναι μέσα σε λογικά πλαίσια. Ο Τράουκο είναι ενθουσιασμένος με την ιδέα να αγωνιστεί σε έναν σύλλογο όπως οι «ερυθρόλευκοι», αλλά και με την ευκαιρία να κατακτήσει τίτλους και να παίξει στους ομίλους του Champions League.\nΗ Σεντ Ετιέν έχει θέσει τον πήχη στα δύο εκατομμύρια ευρώ, χρήματα με τα οποία κοστολογούσε τον ποδοσφαιριστή και όταν συζήτησε με τον ΠΑΟΚ για την απόκτηση του Δημήτρη Γιαννούλη. Εντούτοις, υπάρχουν συζητήσεις, που αναμένεται να ολοκληρωθούν στη διάρκεια της ερχόμενης εβδομάδας. Χωρίς, βεβαίως, να θεωρείται δεδομένο ότι ο Ολυμπιακός θα βιαστεί. Ή δεν θα ασχοληθεί με κάποια άλλη περίπτωση.\nΕξάλλου, πληροφορίες από την Πορτογαλία αναφέρουν ότι ο Ολυμπιακός εξετάζει τις τελευταίες ημέρες και ένα νέο όνομα αριστερού μπακ. Ο λόγος για τον Πέδρο Ρεμπόσο. Ο 25χρονος διεθνής ακραίος αμυντικός πέρασε τη φετινή σεζόν ως δανεικός από την Γκινγκάμπ στην Μπεσίκτας. Ένας ποδοσφαιριστής που αποτελεί «προϊόν» της ακαδημίας της Μπενφίκα, με γεμάτες σεζόν, τόσο στη χώρα του όσο και στη Γαλλία.\nΟ Ρεμπόσο αγοράστηκε από την Γκινγκάμπ το καλοκαίρι του 2017 και δεν άργησε να πάρει φανέλα βασικού. Σε δύο χρόνια πραγματοποίησε 68 συμμετοχές (με 14 ασίστ) στη Ligue 1, ενώ πέρυσι, μετά τον υποβιβασμό της ομάδας του, η Μπεσίκτας τον απέκτησε ως δανεικό, με «ενοίκιο» 400 χιλιάδες και υποχρεωτική οψιόν αγοράς ύψους 2.5 εκατ. ευρώ, μόλις συμπλήρωνε 20 επίσημες συμμετοχές.\nΕντούτοις, λόγω των τεράστιων οικονομικών προβλημάτων της, η τουρκική ομάδα σταμάτησε να τον χρησιμοποιεί στις 19 Ιανουαρίου, όταν συμπλήρωσε 18 συμμετοχές. Καθώς εάν συμπλήρωσε 20 συμμετοχές, δεν θα μπορούσε να καλύψει την οψιόν και κινδύνευε με επιβολή ποινικής ρήτρας από τους Γάλλους!


Κυτταρίτιδα: Μύθοι κι αλήθειες - metamorphosis.com.gr\nΚυτταρίτιδα: Μύθοι κι αλήθειες\nBy Metamorphosis.com.gr Editor | March 13, 2017\nΜυρίζει …Άνοιξη και μία από τις πρώτες σκέψεις όλων μας είναι η προετοιμασία του σώματος μας για την παραλία. Όχι μόνο γιατί το “φαίνεσθαι” έχει σημασία για τους άλλους, αλλά κυρίως γιατί τα λιγότερα ρούχα, αποκαλύπτουν μία εικόνα που θα πρέπει να τονώνει σε μας τους ίδιους την αυτοπεποίθησή μας και να αντανακλά την καλή μας υγεία. Και σ’ αυτό το σχέδιο σίγουρα δεν περιλαμβάνεται η ενοχλητική όψη “φλοιού πορτοκαλιού” στο σώμα μας: η κυτταρίτιδα.\nΚι όμως. Είναι το συχνότερο φαινόμενο στην εικόνα του σώματος των ενηλίκων ατόμων και παρότι τόσο κοινό πρόβλημα, εξακολουθεί να περιβάλλεται από πολλούς μύθους.\nΑς πάρουμε τα πράγματα με τη σειρά, ας τα βάλουμε στο μικροσκόπιο κι ας αποκτήσουμε μία ολοκληρωμένη εικόνα μιλώντας γι’ αυτή τη «μάστιγα» όσο πιο απλά και καθαρά γίνεται.\nΜύθος: H κυτταρίτιδα προτιμά τις γυναίκες.\nΑλήθεια: Φυσικά έχουν και οι άντρες κυτταρίτιδα, μόνο που σε εκείνους εμφανίζεται κυρίως στη περιοχή του λαιμού και στο στομάχι ή στα μπράτσα όταν χαλαρώσουν κι αποκτήσουν λίπος.\nΜύθος: Η κυτταρίτιδα είναι προνόμιο” των υπέρβαρων.\nΑλήθεια: Είτε μας αρέσει είτε όχι η κυτταρίτιδα δεν ενημερώνεται για το βάρος μας πριν αποφασίσει να κάνει την εμφάνισή της γιατί δεν την αφορά και τόσο. Όσο επιλέγει τα πιο «γεμάτα» σώματα άλλο τόσο επιλέγει και τα λεπτά. Η μόνη διαφορά είναι ότι στα υπέρβαρα σώματα είναι, ίσως, πιο εμφανής.\nΜύθος: Η γυμναστική είναι το απόλυτο αντίδοτο στην κυτταρίτιδα.\nΑλήθεια: Στην πραγματικότητα αυτός ο μύθος έχει και μία δόση αλήθειας. Το σωματικό λίπος αρχίζει να συσσωρεύεται στο σώμα από τα πρώτα χρόνια της ζωής μας. Ακόμα και η συστηματική γυμναστική δεν μπορεί να επαναφέρει πλήρως στη λεία μορφή του το δέρμα, ωστόσο, μπορεί να κάψει γενικό σωματικό λίπος και να ενισχύσει τον μυϊκό τόνο. Με άλλα λόγια, μπορεί να κάνει «δουλειά» εσωτερικά και να έχουμε πιο όμορφα αποτελέσματα εξωτερικά.\nΜύθος: Το νερό εξαλείφει την κυτταρίτιδα.\nΑλήθεια: Το νερό που πίνουμε καθημερινά ασφαλώς και έχει σχέση με την ενυδάτωσή μας και, όντως, το αφυδατωμένο δέρμα ευνοεί την αύξηση της κυτταρίτιδας. Όμως, το νερό που πίνουμε χρησιμοποιείται από τα ζωτικά μας όργανα, άρα δεν σχετίζεται τόσο άμεσα όσο νομίζουμε με τον φλοιό πορτοκαλιού.\nΜύθος: Η καφεΐνη και το ανθρακικό είναι σύμμαχοι της κυτταρίτιδας.\nΑλήθεια: Δεν υπάρχει καμία επιστημονική έρευνα που να αποδεικνύει πως ο καφές και τα αναψυκτικά χωρίς ζάχαρη αυξάνουν την κυτταρίτιδα. Αυτό δεν σημαίνει πως μπορούμε να καταλανώνουμε χωρίς κανένα έλεγχο μεγάλες ποσότητες, αλλά αυτό είναι ένας γενικός κανόνας που ισχύει για όλα. Θυμηθείτε το “μέτρον άριστον” των αρχαίων προγόνων μας.\nRelated Itemsάνδρες και κυτταρίτιδακυτταρίτιδακυτταρίτιδα και μύθοιλιπόλυσηλίποςόψη φλοιού πορτοκαλιούσυσσώρευση λίπουςσωματική άσκησηχαλάρωση\n← Previous Story Αποκτήστε το σώμα που ονειρεύεστε αυτό το καλοκαίρι\nNext Story → Ήλιος: Ο “σύμμαχος” της γήρανσης του δέρματος\nPingback: Κι όμως! Τώρα υπάρχουν οριστικές λύσεις για την κυτταρίτιδα – metamorphosis.com.gr


Η ΕΛΛΗΝΙΚΗ ΦΟΡΟΛΟΓΙΚΗ ΣΑΣ ΔΗΛΩΣΗ | HELLENIC CANADIAN LINK\nΗ ΕΛΛΗΝΙΚΗ ΦΟΡΟΛΟΓΙΚΗ ΣΑΣ ΔΗΛΩΣΗ\nΔευτέρα, Μαΐου 27th, 2013 Δευτέρα, Μαΐου 27th, 2013 Epikouros\tΝΟΜΙΚΑ ΘΕΜΑΤΑ,ΠΑΡΟΙΚΙΑΚΑ ΝΕΑ,News and politics\nΚάθε χρόνο υποβάλλουμε την φορολογική μας δήλωση, σε κάθε χώρα του καπιταλιστικού τόξου (για να χρησιμοοπιήσω μεταλλαγμένη την δόκιμη, του Ε. Βενιζέλου, έκφραση «συνταγματικού τόξου», στην οποία αναφέρεται όποτε θέλει αν εκφράσει την συσπείρωση των δημοκρατικών δυνάμεων ενaντίον της φασιστικής Xρυσής Aυγής. Ξεχνάει ότι το μόρφωμα αυτό είναι παιδί της δικής του μετά των άλλων φίλων του ΠαΣοK, νοοτροπίας περί της «σωτηρίας της πατρίδας», η οποία έφερε το μνημόνιο και όλες τις πληγές του Φαραώ. Φευ.\nΗ φορολογία υπήρξε μέσον με το οποίο πλούτιζαν οι βασιλιάδες και τα αυλικά τους υποστρώματα. Αυτοί ήταν οι ιδιοκτήτες της γης, και επέβαλαν φόρους, άλλοτε σε είδος, άλλοτε σε χρήμα. Όποτε είχαν ανάγκη οικονομικών πόρων, για να ενισχύουν τις πολεμικές επεκτατικές ή αμυντικές τους επιχειρήσεις αύξαναν τους φόρους. Κάπως έτσι την πάτησε ο βασιλιάς της Γαλλίας. «Ευαισθητοποιημένος» από το γεγονός ότι φορολογούσε την πολυπληθέστατη τρίτη τάξη κατά κόρον, δηλαδή αυτούς που δημιουργούν τον πλούτο, αποφάσισε να φορολογήσει και την αριστροκρατική τάξη. «Ρε παιδιά» τους είπε, εδώ τους έχουμε στραγγίξει τους πεινασμένους. Η εκκλησία τους κρατάει αμόρφωτους, η παιδεία τους έχει τα κακά της τα χάλια, τους έχουμε αφήσει πετσί και κόκκαλο. Μέχρι και οι παπάδες τους λυπούνται. Είναι καιρός να βάλετε και σεις το χέρι στην τσέπη.\nΤότε άρχισε μια αριστοκρατική αναταραχή. «Καλέ τι είναι αυτά που λέει ο Λουδοβίκος, εμείς να πληρώνουμε φόρους όπως αυτοί οι αγράμματοι, αμόρφωτοι, ντενεκέδες-υποτακτικοί; Είναι απαράδεκτο…» (δεν έλεγαν άπλυτοι, γιατίάπλυτοι ήταν και οι ίδιοι και κοπάναγαν τα perfumes για να μην βρωμάνε). Αρνήθηκαν να πληρώνουν φόρους, ποιοι; οι αριστοκράτες. Ήταν θέμα αρχής, πως να το κάνουμε. Ακόμα να το καταλάβει ο Λουδοβίκος. Ήταν σαν να τους έλεγε στην περίοδο της Δουλείας στη Ν. Πολιτείες των σημερινών ΗΠΑ, ότι μπορεί ένας μαύρος να έχει άλογο. Ήταν ακατανόητο.\nΟ Σαμαράς το ξέρει αυτό. Όχι του Λουδοβίκου (αμφιβάλω αν έμαθε αυτή την ιστορία). Έχει δει πολλά western, όσο σπούδαζε στην Αμερική, και είχε εκείνη την «πετυχημένη» επιχείρηση – πιτσαρία… Γνωρίζει λοιπόν, ότι οι «δούλοι» πρέπει να μείνουν «δούλοι», ώστε οι «αφέντες» του λόγου του, να αισθάνονται ασφαλέστερα, καλλίτερα για την οικονομική τους κατάσταση. Έχει, έτσι, εξαπολυθεί σε μια τρελλή επιχείρηση φορολόγησης των υποκειμένων του. Αφού τους κορόιδεψε, λέγοντας τους ότι θα αναδιαπραγματευτεί με την Μέρκελ, μόλις πήρε τη θέση του, παρασύροντας και κείνους τους υποτακτικούς, τον Βαγγέλη και τον κατά τα άλλα συμπαθή Φανούρη, ξαμόλυσε τα σκυλιά της Χ.Α. και των ειδικών δυνάμεων (ΜΑΤ, τα λένε τώρα), και από τη μια με τα φορολογικά μέτρα και από την άλλη με τα δακρυγόνα έχει αλλάξει τα φώτα των «δούλων του».\nΌσοι έχετε δει το καινούργιο DJANGO (με το D άηχο παρακαλώ) καταλαβαίνουν απόλυτα τι εννοώ. Οι άλλοι ας το δουν, για να καταλάβουν.\nΟ Σαμαράς, κατά τα πρότυπα του Μαρκογιαννάκη, ξέρετε εκείνον τον ανεδέστατο πρόεδρο της επιτροπής της βουλής, για το «στικάκι» των φοροφυγάδων, που πήγαινε και ερχόταν (το στικάκι εννοώ) αλλά κανένας δεν ήθελε να πει ότι το είδε, κσι όλοι, όλο και κάτι τυπώναν από κει, μέχρι που στο τέλος, ο κλητήρας του «συνταγματικού τόξου» τόβαλε στο ντουλάπι του… και το ξέχασε!!!! γιατί είχε αναχωρήσει για να δώσει τη μεγάλη μάχη στην Ευρώπη… ! Ο Σαμαράς λοιπόν, κατά τα πρότυπα του Μαρκογιαννάκη, ώς άλλοι Λουδοβίκοι αποφασίζει και διατάσσει.\nΕίναι εκείνη η αγωνίστρια, η Ζωή Κωνσταντοπούλου, που τους δημιουργεί προβλήματα, αλλά την έχουν περιλούσει με κάθε είδους υβρεολογίες. Άξιος ο μισθός της. Συγχαρητήρια. Αλλά ένας κούκος δεν φαίρνει την Άνοιξη. Ο κλητήρας του «Συνταγματικού Τόξου» δεν θα έχει, φαίνεται, αυτιά, αφού δεν… ιδρώνουν.\nΟ Σαμαράς λοιπόν βρήκε την ιδέα της φορολόγησης, εξαιρετική, εκτός από την φορολόγηση της αριστοκρατικής τάξης του. Να μην την πάθει όπως ο Λουδοβίκος. Του το είπε βλέπετε, ο γαλλομαθής… Ντερμπεντέρης.\nΞεκίνησε λοιπόν να βάζει μέτρα. Στο τελευταίο μας άρθρο διαβάσατε για τα 40 φορολογικά μέτρα που έλαβε εναντίον των ιδιοκτησιών. Αλλά δεν φτάνουν, γιατί πού ξέρεις τι ποσά θα μαζευτούν, αφού κανείς δεν έχει και όλοι παραπονούνται.\nΟ Σαμαράς ονειρεύτηκε ότι η Ελλάδα είναι μαι ευρωπαϊκή χώρα, με όλες τις προδιαφγραφές (το καταλαβαίνει από τις επισκέψεις του στα τουριστικά θέρετρα). Αποφάσισε λοιπόν να εφαρμόσει την συμπλήρωση των φορολογικών δηλώσεων από όλους τους πολίτες, ηλεκτρονικά (υπολογίζει ότι θα δημιουργηθεί πλεόνασμα υπαλλήλων για να τους απολύσει, εγώ πιστεύω ότι θα δημιουργηθεί χάος). Έχει δώσει το δικαίωμα στους εφοριακούς, να κρίνουν αν θα πρέπει, να παίρνουν τη φορολογική δήλωση επί χάρτου… Τώρα, πού θα βρεί η γιαγιά στα χωριά της Πίνδου, τον υπολογιστή, είναι μάλλον άσχετο. Θα μου πείτε, ας πάει σε φοροτεχνικό…. Δεν μας ενδιαφέρει, δεν θα σκέφτεται για όλους τους «δούλους» ο καϋμένος ο Σαμαράς….\nΈται, λοιπόν, εμείς οι «δούλοι» του εξωτερικού, θα κάνουμε την προσπάθεια αυτή, για χάρη του. Γι αυτό και οι καουμπόιδες του, εδώ στην παροικία, θα τιμήσουν τον πρόεδρο της βουλής, τον κ. Μεϊμαράκη, γνήσιο τέκνο της ΟΝΝΕΔ, της Οργάνωσσης Νέων της Νέας Δημοκρατίας, που ανέβηκε τα σκαλιά της πολιτικής καριέρας, όχι όμως και τους αγωνιστές δημάρχους της Ιερισσού και της Αλεξανδρουπόλεως που ήρθαν να αναπτύξουν το πρόβλημά τους στην έδρα της EL DORADO. Αυτά δεν είναι καθόλου ευγενικά πράγματα… εκ μέρους των δημάρχων, προσβάλλουν το ωραίο image του Μεϊμαράκη, ο οποίος πρόκειται να επιβεβαιώσει τη συμφωνία με την ELDORADO, υποκλινόμενος στον φίλο Harper, σε ειδική εκδήλωση στην πρωτεύουσα του Καναδά, Ottawa. Μην εκπλαγείτε, γιατί πριν από μερικές εβδομάδες, η μεγάλη οργάνωση AHEPA, τίμησε τον πρωθυπουργό κ. Χάρπερ, για τις «δημοκρατικές ηγετικές πρωτοβουλίες του». Αν καταλαβαίνετε κάτι…. πέστε το μου. Χορός των μνημονιακών, της ελίτ, των golden boys, και της ELDORADO, TVX, κλπ.\nΒέβαια, για να κάνετε τη δήλωση ηλεκτρονικά, πρέπει να έχετε έναν κλειδάριθμο. Για να πάρετε τον κλειδάριθμο πρέπει να κάνετε εξουσιοδότηση σε έναν εκπρόσωπό σας, στην Ελλάδα, να πάει να τον πάρει αφού κάνετε τη σχετική αίτηση, ηλεκτρονικά.\nΠεριττό να σας πω ότι εδώ στον Καναδά, δεν γίνεται έτσι. Κοιτάξτε πως γίνεται…. Η κυβέρνηση, από την αρχή του χρόνου στέλνει ένα γράμμα στον φορολογούμενο. Το γράμμα αυτό λέει,» σας ευχαριστούμε που υποβάλατε την φορολογική σας δήλωση ηλεκτρονικά. Σας στέλνουμε έναν κλειδάριθμο για να υποβάλετε ηλεκτρονικά και την φετινή σας φορολογική δήλωση, αν θα αποφασίσετε να την καταθέσετε ηλεκτρονικά». Κανείς δεν είναι υποχρεωμένος να καταθέσει την φορολογική του δήλωση, ηλεκτρονικά. Αλλά ο πολίτης το βρίσκει τελικά πιο εξυπηρετικό, γιατί λαμβάνει τα σχετικά κυβερνητικά επιδόματα (εφόσον τα δικαιούται) αμέσως στον λογαριασμό του, στην τράπεζα….\nΤελείως, δηλαδή, ανάποδα τα κάνει ο Αντώνης.\nΓια ΠΡΩΤΗ φορά πρέπει να συμπεριλάβετε στην ηλεκτρονική φορολογική σας δήλωση το ποσόν των τόκων που πήρατε από την τράπεζα. Η τράπεζα, προληπτικά, έχει κρατήσει τους φόρους και τους δίδει στο υπουργείο οικονομικών. Ο λόγος που πρέπει να πάρετε τη βεβαίωση αυτή από την τράπεζα, είναι άλλος. Με την υποβολή των τόκων θα ανέβει το εισόδημά σας. Έτσι είναι πιθανόν να περάσετε σε μεγαλύτερη κλίμακα και να πληρώσετε περισσότερη «ΕΙΣΦΟΡΑ ΑΛΛΗΛΕΓΓΥΗΣ». Η βεβαίωση δίνεται από την τράπεζα στον εκπρόσωπό σας που έχει πληρεξούσιο ή εξουσιοδότηση. Η φορολογική δήλωση έχει ημερομηνία λήξης την 30η Ιουνίου 2013. Ελάχιστο ποσόν τόκων έχει καθοριστεί το ποσόν των 250 ευρώ. Για λιγότερα ούτε λόγος να γίνεται. Ψίχουλα, δεν μας ενδιαφέρουν…\nΓια ΠΡΩΤΗ φορά, οι Έλληνες εξωτερικού πρέπει να έχουν το εκκαθαριστικό του Υπουργείου Οικονομικών της χώρας που ζουν. Είναι απαραίτητο για να αποδεικνύεται ότι έχει καταβληθεί η αντίστοιχη φορολογική δήλωση, στη χώρα που ζει. Το εκκαθαριστικό πρέπει επίσης να μην έχει εκδοθεί αργότερα από την 30η Ιουνίου 2013. Βέβαια, όσοι έχετε ηλεκτρονικό λογαριασμό με το υπουργείο οικονομικών της Canadian Revenue Agency (CRA) ή/και του Revenu Quebec, μπορείτε να τυπώσετε κατευθείαν το εκκαθαριστικό (Notice of Assessment) μπαίνοντας στον λογαριασμό σας. Πολύ πιο διευκολυντική, πάντως, από την άλλη απόφαση της κυβέρνησης, που είχε βγει και κυκλοφορήσει, που ήθελε να μας στέλνει μια δήλωση (σε ποια γλώσσα άραγε) και να την πηγαίνουμε στην τοπική εφορία, η οποία να την σφραγίζει (αν η υπάλληλος ήταν ενημερωμένη από την υπηρεσία της για να σφραγίσει).\nΓια ΠΡΩΤΗ φορά φέτος, οι Έλληνες εξωτερικού θα πρέπει να «δηλώσουν τον αριθμό παροχής της ΔΕΗ για κάθε ακίνητο που διαθέτουν στην Ελλάδα, ώστε το κράτος να τους επιβάλει φόρο ακινήτων κατευθείαν από τα στοιχεία της ΔΕΗ και όχι από τον Ε9» μας ενημερώνει ο δικηγόρος παρ’Αρείω Πάγω, κ. Χρήστος Ηλιόπουλος ( LL.M., Διεθνές και Ευρωπαϊκό Δίκαιο, bm-bioxoi@otenet.gr), στο παροικιακό έντυπο Ελληνοκαναδικό Βημα.\nΕπίσης, μην εκπλαγείτε αν ο εκρόσωπός σας λάβει αναδρομικά χρέη από την εφορία. Μην αμφισβητήσετε την ειλικρίνεια του αντιπροσώπου σας. Μην νομίσετε ότι δεν σας έκανε σωστά την παλαιά φορολογική δήλωση, μην τον ρωτήσετε «ρε συ είσαι σίγουρος ότι έκανες τηνφορολογική δήλωση;«. Η κυβέρνηση στη μανία της να μαζέψει φόρους, αποφάσισε να ξαναφορολογήσει τα ακίνητα για παλαιότερα χρόνια. Έτσι, αν λάβετε τον ΕΤΑΚ (τέλη ακινήτων) για το 2008 ή 2009 μην κάνετε τον… κινέζο. Αργά ή γρήγορα θα τα πληρώσετε, διαφορετικά υπάρχει επιτόκιο 1% μηνιαίως, και άμα θυμώσουν θα σας χρεώσουν από το 2008, ή 2009. Δεν βγάζεις άκρη… μόνο από τη θέση τους, μπορείς να τους βγάλεις, στις επόμενες εκλογές, κατεβαίνοντας και ψηφίζοντας. Μετά από τόσους παρα-φόρους αξίζει να πληρώσεις ένα εισιτήριο και να τους ξεφορτωθείς μια και καλή.\nΤέλος, για όσους έχουν αγροτεμάχια, σύντομα έρχεται η βόμβα. Θα πρέπει να δηλώσουν ή να ξαναδηλώσουν, ακόμα και αν το έχουν κάνει στην Ε9, τα αγροτεμάχιά τους, ηλεκτρονικώς, σε νέα έντυπα, με περισσότερα στοιχεία. Περιττό να σας πούμε γιατί… δεν είναι για να σας στείλουν κανένα βραβείο…\n← Οι φόροι ακινήτων στην Ελλάδα της Σαμαρικής κακομοιριάς\nΗ Σιωπή είναι Συνενοχή… →


Δεν έκρυψα ούτε στιγμή ότι ήμουν μεγάλος θαυμαστής της Γουίτνεϊ Χιούστον – παρ΄ όλα όσα γράφονταν και λέγονταν περί εμπορικής ποπ και εφήμερων τραγουδιών. Η Γουίτνεϊ Χιούστον διέθετε μια σπάνια φωνή, με την οποία μπορούσε αν ήθελε να ερμηνεύσει από όπερα ως το τελευταίο σαχλοτράγουδο και τα κάνει να ακούγονται το ίδιο όμορφα. Δυστυχώς, άφησε την τύχη της στα χέρια του ελεεινού συζύγου της. Αυτό, μαζί με τις καταχρήσεις, είχε αποτέλεσμα στο νέο πολυαναμενόμενο άλμπουμ της να ακούμε όχι την ίδια αλλά το φάντασμά της.\nWhitney Ηouston- «Ι Look Τo Υou»\nΔεν έκρυψα ούτε στιγμή ότι ήμουν μεγάλος θαυμαστής της Γουίτνεϊ Χιούστον – παρ΄ όλα όσα γράφονταν και λέγονταν περί εμπορικής ποπ και εφήμερων τραγουδιών. Η Γουίτνεϊ Χιούστον διέθετε μια σπάνια φωνή, με την οποία μπορούσε αν ήθελε να ερμηνεύσει από όπερα ως το τελευταίο σαχλοτράγουδο και τα κάνει να ακούγονται το ίδιο όμορφα. Δυστυχώς, άφησε την τύχη της στα χέρια του ελεεινού συζύγου της. Αυτό, μαζί με τις καταχρήσεις, είχε αποτέλεσμα στο νέο πολυαναμενόμενο άλμπουμ της να ακούμε όχι την ίδια αλλά το φάντασμά της. Η αλήθεια είναι ότι δεν βοηθούν και οι μέτριες συνθέσεις. Κρίμα, γιατί αλλιώς το περίμενα.\nΑrctic Μonkeys- «Ηumbug»\nΤο σπουδαιότερο ίσως βρετανικό συγκρότημα των τελευταίων ετών επιστρέφει με την καλύτερη ως σήμερα δουλειά του. Υστερα από ένα μικρό διάλειμμα που έκανε ο Αλεξ Τέρνερ μέσω του άλλου συγκροτήματός του και του εξαιρετικού άλμπουμ τους «Last Shadow Ρuppets», βρέθηκε στην αμερικανική έρημο και ηχογράφησε με παραγωγό τον Τζος Ομ των Queens Οf Τhe Stone Αge ένα στιβαρό άλμπουμ που μας θυμίζει ευχάριστα από Μόρισεϊ ως Doors και Τζίμι Χέντριξ, χωρίς όμως το αγαπημένο συγκρότημα από το Σέφιλντ να χάνει στιγμή την ταυτότητά του. Είμαι περίεργος κατά πόσον θα συνεχίσουν να έχουν το πιτσιρικομάνι δίπλα τους, τώρα που σοβαρεύουν τα πράγματα. Ακούστε το «Jeweller΄s Ηands» και θα καταλάβετε.\nΡete Υorn & Scarlett Johansson- «Βreak Up»\nΤην ιδέα αυτού του άλμπουμ συνέλαβε ο αμερικανός ρόκερ Πιτ Γιορν ύστερα από έναν χωρισμό που είχε το 2006. Σκέφτηκε τότε να κάνει τον πόνο του μουσική, στο στυλ των περίφημων ντουέτο του Σερζ Γκενζμπούρ με την Μπριζίτ Μπαρντό τη δεκαετία του ΄60. Ετσι κάλεσε τη Σκάρλετ στο στούντιο και ηχογράφησε αυτό το άλμπουμ. Αυτό που χαίρομαι στην Τζοχάνσον είναι ότι, με το σεξαπίλ και τη φήμη της, θα μπορούσε να κάνει πιο «εύκολες» δουλειές και να έχει μεγαλύτερη επιτυχία. Αντ΄ αυτού επέλεξε τον δρόμο του ίντι-ροκ θηλυκού: τη μία με τις διασκευές του Τομ Γουέιτς, τώρα με τον Πιτ Γιορν, ανεβάζει συνεχώς τον πήχη. Μπορεί να μην να καταφέρνει πάντα, παρουσιάζει όμως ενδιαφέρον.\nΤhe Βig Ρink- «Α Βrief Ηistory Οf Love»\nΚάθε άλμπουμ της 4ΑD που πέφτει στα χέρια μου αποκτά αυτομάτως προβάδισμα συγκριτικά με τις άλλες κυκλοφορίες, καθώς μόνο καλά άλμπουμ συνηθίζει να κυκλοφορεί η εξαιρετική αυτή εταιρεία. Με το βραβείο του ΝΜΕ ανά χείρας, ως καλύτερου νέου συγκροτήματος, οι Βig Ρink κυκλοφορούν ένα πολύ όμορφο άλμπουμ ηλεκτρονικού ροκ θορύβου που ξυπνά μνήμες από Μy Βloody Valentine. Μακάρι να υπάρξει και ανάλογη εξέλιξη.\n* * * sakisd@dolnet.gr